text:
Sverri Egholm
12.01.2018 - 18:41
Tíðindi > Samfelag & Politikkur > Kommunalpolitikkur
Tað er aftur rumbul í samgonguni nú eftir, at Kristin Michelsen hevur boðað løgmanni frá, at hann ikki longur er partur av samgonguni, og at hann framyvir fer at taka støðu í hvørjum máli, hvussu atkvøtt verður.
Løgmaður ætlar sær ikki at blanda seg upp í lokalpolitikk.
- Tað er sjálvandi óheppið, en higartil havi eg ikki blandað meg uppí lokalpolitikk, og tað fari eg heldur ikki at gera, segði Aksel V. Johannesen við útvarpið í kvøld.
Hann sigur, at hann hevur fingið áheitan frá Kristini Michelsen um at blanda seg uppí støðuna í býráðnum á Tvøroyri. Ein støða, har tinglimurin Kristin Michelsen, sum í býráðnum er valdur fyri borgaralistan, er komin í minniluta. Javnaðarflokkurin í Tvøroyrar býráði er partur av nýggja meirilutanum í býráðnum, og hetta hevur elvt til eina spentu støðu, sum í dag hevði við sær, at Kristin Michelsen fór úr samgonguni.
- Hetta er ein nýggj óheppin støða og eg ætli mær ikki at gera nakað í óðum verkum, og fari at taka tað tíð eg skal brúka. Eg fari at viðgerða støðuna saman við flokkinum og samgonguni, og so gera vit eina niðurstøðu um hvussu vit gera víðari, segði løgmaður við útvarpið hjá Kringvarpinum.


c: text/html

text:
30.11.2017
November 2017
Kavi, gler og annað gott.
Myndir
24.10.2017
Blóðpylsa
Myndir
19.10.2017
Fletting
Myndir
19.09.2017
Skúlaárið higartil...
Gott veður, gummibátar o.a.
Myndir
27.06.2017
Juni 2017
Postarenning, grill, heimagjørdur ostur, seta eplir niður o.s.fr.
Myndir
22.05.2017
Skattajakt
Fríggjadagin vóru vit skattajakt í Havnardali.
Myndir
Frítíðarskúli opin tvær vikur í summarfrítíðini
Foreldur í Tórshavnar kommunu, ið hava pláss fyri neyðini frá 26. juni til 7. juli 2017 (vika 26
og 27), tá ið frítíðarskúlar annars eru stongdir, verða vinaliga biðin um at skráseta seg á
torshavn.fo ➔ kommuna ➔ sjálvgreiðsla. (Leinkja)
Freistin er hóskvøldið 1. juni 2017. Boðað verður frá seinni, hvør frítíðarskúli er opin.
Tilmeldingin er bindandi, og tað er umráðandi, at barnið møtir teir dagar, sum eru fráboðaðir.
Barnið er tilmeldað, tá ið tú hevur fingið sendandi váttan við t-posti um, at barnið er skrásett.
08.05.2017
Myndir frá apríl 2017
Skúmfidusakapping, listaframsýning, ruddingardagur o.a.
Myndir
31.03.2017
Túrur til Skálavíkar
Ein ógloymandi túrur.
Myndir
21.04.2017
Starvslæra
18. apríl byrjaðu Helen V. Lindenskov (tv) og Joan Waag Høgnesen (th) í starvslæru í Spíranum. Tær lesa námsfrøði 1. árið á Setrinum. Starvslærutíðin er 6 vikur.
Vit ynskja teimum vælkomnum og gleða okkum til gott samstarv.
21.04.2017
Spírabørnini sýna fram í Ostahúsinum
Børnini í 2. og 3. flokki í Spíranum hava fernisering í Ostahúsinum leygardagin 22. apríl frá kl. 14.00 – 18.00. Tey hava saman við Barbaru Álaberg arbeitt í 2 vikur við at mála málningar við várlitum.
Gunnvør Balle fer at siga nøkur orð.
Poul Michelsen Heilsøla hevur stuðlað tiltakinum.
Hvar er Ostahúsið? Tað sært tú her
13.03.2017
Jens Gandur
Jens Brandur hevði eina gandaframførðslu fyri okkum fríggjadagin.
Myndir
10.03.2017
Fuglahús
Nú fuglarnir skjótt fara at reiðrast, eru vit farin í holt við at gera fuglahús. Børnini gera húsið saman við einum vaksnum og mála sjálvi.
01.03.2017
Myndir frá februar 2017
Maskur, tunnusláing o.a.
Myndir
09.02.2017
Myndir frá Januar 2017
Kavi, talv og annað...
Myndir
22.12.2016
Jólafrí
Góðu tit øll
Vit vilja fegin ynskja tykkum eini gleðilig jól og eitt gott nýggjár. Takk fyri gott samstarv í brátt farna ári.
Spírin hevur opið aftur 4. januar 2017
Vinaliga
Spírin
8.12.2016
Jólaborðhald
Børnini hugnaðu sær í dag til dagsins jólaborðhald. Tey fingu lambskjøt, sum tey sjálvi hava verið við til at slakta. Omaná var ísur og gávur frá jólamanninum.
Myndir
5.12.2016
Slakt
So var aftur tíð at slakta. Børnini hava verið sera røska at hjálpa til.
Myndir
22.11.2016
Hált og glerstoytt...
...ikki minst í Havnardali :) Her hevur verið eitt satt winter wonderland í dag.
Myndir
7.11.2016
Valfur og pannukøkur
Børnini í 3. flokki skipaðu fríggjadagin fyri valfu og pannukøkubúð i Reyða húsi. Børnini bakaðu sjálvi. 2. flokkur var boðin yvir at keypa fyri heimagjørdan pening.
Myndir
7.11.2016
Talvkapping
Fríggjadagin byrjaði talvkappingin í Spíranum.
Myndir
28.10.2016
Inni er heitt og fjálgt
Sjálvt um veðrið er ringt, kann mann hugna sær inni - spurnarkapping, bingo, matgerð o.s.fr. :)
Myndir
25.10.2016
Seyðarhøvd
Seyðarhøvdini verða sviðin.
Myndir
24.10.2016
Blóðpylsa
Sjálvandi gera vit eisini blóðpylsu :)
Myndir
21.10.2016
Hanar
Mikudagin vóru tríggir hanar dripnir. Teir verða kókaðir til hanasúpan seinni.
Myndir
18.10.2016
Fletting
Týsdagin sluppu børnini at royna seg sum rættir føroyingar, tá vit flettu á verkstaðnum.
Myndir
05.10.2016
Summar í oktober
Vit gjørdu av at fara ein túr oman í Sandagerð í dag. Hepnari við veðrinum verður mann ikki í oktober.
Myndir
03.10.2016
Tálgasápa
3. flokkur gjørdi tálgasápu í Reyða húsi í dag.
Myndir
03.10.2016
September
Her eru allar myndirnar frá September 2016.
Myndir
30.09.2016
Gentudagur
Meðan dreingirnir í 3. vóru og svumu, jollaðu genturnar í 3. sær í Reyða húsi. Á skránni var m.a. ísur, Dansur og spøl.
Myndir
22.09.2016
5. flokkur á vitjan
Børnini, sum gingu í Spíranum frá 2013-2015 komu á vitjan í dag. Nú ganga tey í 5. flokki. Tey hildu tað vera stuttligt at vitja, síggja kaninirnar o.a aftur. Vit vóru sera glað at síggja tey. Tey skulu vera vælkomin aftur eina arðu ferð.
Myndir
13.09.2016
Skúmfidusar
í dag slapp 2. flokkur at grilla skúmfidusar. Tað er altíð vældámt :)
Myndir
09.09.2016
Heitir pottar
í dag leigaðu vit tveir heitar pottar :)
Myndir
02.09.2016
X Factor
Børnunum dáma væl X Factor og duga væl at skapa sína egnu barna-útgávu av tí. Tey ganga upp í tað við lív og sál.
Myndir
01.09.2016
Poppkorn niðri við ánna
Bálplássið við ánna er sera hugnaligt. Her gera børnini í 3. flokki poppkorn.
Myndir
31.08.2016
August 2016
her eru myndir frá fyrstu vikunum hetta skúlaárið :)
Myndir
24.06.2016
Summarfrí
Her eru myndir frá juni mánaði. Spírin takkar fyri hetta skúlaárið og ynskir tykkum øllum eina góða feriu. Vit gleða okkum at síggja tykkum aftur eftir feriuna.
Myndir
22.06.2016
Endaveitsla hjá 3. flokki
Í gjár var endaveitsla fyri 3. flokk. Vit ótu pitabreyð og fingu icecream soda omaná. Nógv var dansað úti á terrasuni. Ein frálíkur endabrestur! Spírin takkar fyri tíðina :)
Myndir
Góðu foreldur í 2. a og 2. b
Kunnandi fundur um komandi 3. flokk verður í Spíranum hósdagin 23. juni frá kl. 17.00 - 18.00
Vinaliga
Spírin
10.06.2016
Trivnaðarpakkin
Mín sann um vit ikki vunnu!! Spírin vann Trivnaðarpakkan, sum Tórshavnar Kommuna lat í sambandi við Umhvørvisvikuna. Sigrun Mohr, Heðin Mortensen og fleiri frá kommununi vóru úti í Spíranum og heiðraðu okkum. Vit grillaðu og fingu lagkøku omaná.
Myndir
07.06.2016
Gummibátar
Í dag vóru vit og sigldu í gummibátum.
Myndir
06.06.2016
Bál, poppkorn og bakandi sól
Tá børnini komu niðan í Spíran um 13 tíðina í dag, var gott veður men eingin sól. Vit tendraðu eitt bál og hugnaðu okkum. Tróndur, sum arbeiðir hjá okkum, fekk tað hugskot at gera poppkorn á báli. Tað eydnaðist væl.
Millummálin varð etin úti. Seinni kagaði sólin fram og sum ikki einaferð varð terrassan steikjandi heit.
Myndir
06.06.2016
Poesi-dagur
Fríggjadagin 3. juni var poesi-dagur í Spíranum. Poesi-dagur er, at foreldur og børn fara út í náttúruna at lesa yrkingar, sum eru hongdar upp ymsastaðni.
Myndir
03.06.2016
Uttandura svimjing
Í gjár vóru vit í uttandura "svimjilylinum" nær við Spíran. Hóast vatnið er kalt, hildu børnini seg ikki aftur. Eftir svimjing ótu vit Summarskál á bakandi heitu terrasuni í Spíranum.
Myndir
31.05.2016
Túrur úti í bø
Í dag vóru vit útferð í einastandandi góða veðrinum. Vit fóru beinleiðis úr skúlanum við bussi til Kirkjubøar. Haðani gingu vit út í Bø. Børnini spældu í fjøruni, har tey fangaðu krabbar, marsflugur og funnu eitt tjaldursreiður. Við okkum høvdu vit skipskeks, frukt og saft. Vit vóru aftur í Havn um 15.30. Ein deiligur dagur.
Myndir
27.05.2016
Vatnkríggj
Í Dag var vatnkríggj fyri allar pengarnar í Spíranum. Myndirnar tala fyri seg.
Myndir
26.05.2016
Geocaching
Geocaching er eitt populert ítriv, har mann leitar eftir skattum við GPS'ara. Í dag vóru vit og leitaðu uppi við Oyggjarvegin. Mín sann um vit ikki funnu okkurt. Aftaná varð borðreitt við pylsum á terrassuni.
Hundurin Cesar var við okkum allan túrin. Hann er ikki ungur longur, so hann steinsovnaði aftaná túrin :)
Myndir
25.05.2016
Gummibátar og bál
Nú er veðrið endiliga við at blíva betri. Vit hava í dag verið og ró í gummibátum fyri fyrstu ferð í ár. Onnur børn hava brent bál og hugnað sær.
Myndir
19.05.2016
Dreingjadagur
Í dag fóru genturnar at bowla og so var túrurin komin til at hava dreingjadag. Teir hava kappast í togtogan, stafett og ørðum. Sjálvandi hava teir eisini fingið gott at eta. Ein góður dagur í Spíranum.
Myndir
18.05.2016
Nýggir møblar
Okkara praktikantur Hallur Thomsen hevur í dag saman við nøkrum av Spíradreingjunum gjørt nýggjar møblar úr nøkrum plattum, sum hava ligið uttan fyri Spíran. Tað fer at koma væl við, tá vit fara at brenna bál uttanfyri.
Myndir
13.05.2016
Ruddingardagur
Í sambandi við umhvørvisvikuna hava frítíðarstovnar í Tórshavnar kommunu havt ruddingardag. Tey, sum eru við í ruddingardegnum, eru samstundis við í lutakastinum um ein trivnaðarpakka áljóðandi kr. 20.000. Spírabørnini hava verið ófør at rudda í dag. Vónandi vinna vit! :)
Myndir
12.05.2016
Damudagur
Í meðan dreingirnir vóru og bowlaðu í dag, høvdu genturnar ein ordiligan damudag. Tær hava krúllað hár, fingið gott at eta og gjørt nógv annað stuttligt. Skjótt fara genturnar at bowla og tá verður dreingadagur :)
Myndir
3.05.2016
Frídagar
Kristi Himmalferðadag, hósdagin 5. mai er Spírin stongdur.
Fríggjadagin 6. mai er opið frá 7.45 - 17.00
Vinaliga boðið okkum frá, um barn tykkara hevur frí fríggjadagin.
19.04.2016
Flaggdagur
Spírin hevur stongt Flaggdagin 25. apríl.
19.04.2016
Starvslæra
Í dag er Hallur Thomsen byrjaður í Starvslæru í Spíranum. Hallur er úr Froðba og er 30 ára gamal. Hann lesur námsfrøði 1. árið á Setrinum. Starvslæran er frá 19. apríl til 27. mai.
Vit ynskja honum vælkomnum og gleða okkum til gott samstarv.
08.03.16
Myndlist
Børnini í 2. flokki í Spíranum hava fernisering í Smiðjuni í Lítluvík 12. mars kl. 15.00.
Helena Dam á Neystabø kemur at siga nøkur orð
Tiltakið er stuðlað av Poul Michelsen Heilsølu.
16.02.16
Hava tit tørv á plássi á páskum?
Foreldur at børnum í forskúla, 1. og 2. flokki, ið hava pláss fyri neyðini um páskirnar, 21., 22. og 23. mars, (vika 12), tá ið frítíðarskúlarnir annars eru stongdir, verða biðin um at fylla út teigarnar niðanfyri.
Seinasta freist at tekna barnið til er 25. februar 2016.
Á páskum er Frítíðarskúlin í Badmintonhøllini opin fyri alla kommununa.
Tilmelding her
29.01.16
Stjørnukvøld hjá 2. b
So var aftur stjørnukvøld og eydnaðist tað sera væl. Vit fingu pizza til nátturða. Daniel (sum hevur verið pápi hjá okkum fyrr) var og greiddi so spennandi frá um Orion, Cassiopeia, Stella Polaris o.s.fr. Eftir hetta...
Les meira
28.01.2016
Stjørnukvøld hjá 2. a
Vit byrjaðu kvøldið við pizza til nátturða. Síðani kom Daniel at tekna og greiða frá um Karlsvoginin, Orion Cassiopeiu o.s.fr. Eftir hetta fóru vit út at leita eftir hesum stjørnumyndum á himmalhválvinum. Men men men..
Les meira
11.12.2015
Dagstovnaøkið: Foreldragjaldið í 2016
Borgarstjórin, Heðin Mortensen, hevur góð tíðindi at bera borgarunum. Tórshavnar kommuna hevur samtykt gjøldini fyri dagstovnaøkið í 2016, og barnafamiljurnar hava nógv at gleða seg til...
Les meira
18.12.15
Takk fyri í ár
Góðu tit øll
Vit vilja fegin ynskja tykkum eini gleðilig jól og eitt gott nýggjár. Takk fyri gott samstarv í brátt farna ári.
Vinaliga
Spírin
18.11.15
Ársdagur
Sum tíðin flýgur! Í dag er longu eitt ár síðani, at nýggi bygningurin hjá Spíranum varð tikin í nýtslu. Í sambandi við ársdagin tað bjóða vit kaffi og holukøkur fríggjadagin 20/11.
18.11.15
Nýtt starvsfólk í Spíranum
Anna Marjun Hentze byrjar í dag í virkisvenjing í Spíranum. Virkisvenjingin er 3 mánaðir. Vit gleða okkum :)
17.11.15
Hannis geldur
Børnini eru sera góð við ungarnar hjá kaninini Hannis. Nú fer hann tó ikki at fáa fleiri ungar. Vit vóru hjá djóralæknanum í gjár og fingu hann geldan.
Myndir
12.11.15
Tacos í Reyðahúsi
Vit høvdu ein festligan matdag í reyða húsi í dag. Børnini gjørdi tacos og hugnaðu sær óført. Uppmøtingin var sera góð :)
Myndir
07.10.15
Børnini fóðra
Í dag vóru hesi børnini og fóðraðu og eftir eggum.
Myndir
Kaninungar
Perla hevur aftur lagt ungar :)
Video
02.10.2015
Facebook síða
Spírin hevur nú ein síðu á Facebook.
Leitar man á Facebook eftir "Spírin", kemur hon fram undir "Pages". Leinkja til síðuna er her
Nú er bara at fara inn og "Like'a":)
16.09.2015
Skúmfidusar
Børnini í 3. flokki vóru niðri við bálstaðið og grillaðu skúmfidusar í góða veðrinum í dag.
Myndir
16.09.2015
Sól, pannukøkur og nógvir karmar :)
Fyrst vildi summarið ikki byrja.
Nú steðgar tað ikki aftur:) Tað hava vit aftur í dag feirað við at baka pannukøkur niðri á bálstaðnum henda góða septemberdag.
Tað er ikki so lætt at halda seg frá tí freistandi ánni. Tí vóru, sum ikki einaferð, fleiri børn sum fingu sær ein deiligan karm.
Myndir eru her
04.09.2015
Just Dance
Børnini í 3. flokki dansa.
Hygg her
24.08.2015
Gott veður
Veðrið í dag hevur verið av tí allarfagrasta. Vit hava súkklað, spælt í ánni, fóðra, spælt fótbólt og mangt annað :)
Myndir

robotstxt: allowed

filter: keep


text:
Fígging
Í Eik taka vit støði í einstaka kundanum, og vit hyggja væl eftir hvønn fíggjarligan tørv, hin einstaki kundin hevur. Tað merkir, at tín fyritøka kemur í miðdepilin, tá hon er kundi hjá okkum.Les meira
Kontur og samhandil
Hevur tú samhandil við útheimin í fremmandum gjaldoyra, bjóðar Eik ráðgeving og tænastur, ið tryggja, at tín samhandil við útheimin er tryggur, væl fyriskipaður og skjótt avgreiddur.Les meira
Kort
Tað er týdningarmikið, at tú hevur tað kortið ið hóskar til tørvin hjá tínari fyritøku. Til ber at hava bæði Visa/Dankort og MasterCard knýtt at somu kontu. Eik bjóðar ymisk kort og kontur til ymiskan tørv.Les meira
Um deildina
Okkara mál er at hava nøgdastu kundarnar í Føroyum.Les meira
Finn starvsfólk
Set teg í samband við okkum.Les meira


text:
Gerandisdagar 9 – 11 morgunmatur.
Marglætis morgunborðiskur kr. 125,-
Gerandisdagar 12-14 døgurðabuffet kr. 139,-
Leygardagar 10-14 bronsj kr. 165,- børn 3-13 ár kr. 65,- børn undir 3 ár eta ókeypis
Sunnudag 14-15 døgurðabuffet kr. 139,-
Í dag hava vit saltfisk á skránni. Hava tit verið so heppin at royna okkara saltfiskaeplamorl? 🐟Tomatsúpanin er eisini sera sera góð, um vit skulu siga tað sjálvi 😜🍅 og ikki at gloyma breyðini. Biodynamiskt mjøl, súrdeiggj, kærleiki og nærleiki. Alt hetta og meir avtrat, í dagsins døgurðaborði fyri einans 139kr 👍🏼🌱
So var aftur mánadagur og tað kavar, men hjá okkum kann man verma seg við góðum vistfrøðiligum mati, so sum okkara vælumtóktu tomatsúpan, gjørd út ferskum tomatum og góðum kryddurtum. Mmmmmm...!!! 🍅🍅🍅🍅


text:
Bævrar
Bævur (frøðiheiti Castor) er súgdjór av gnagdýraætt. Bævrar eru náttúrunnar timburmenn. Teir byggja sær vandaligar bústaðir av móru og greinum, og inngongdin er undir vatni. Teir byggja fleiri byrgingar nær tilhaldinum, so at vatnið stendur altíð líka høgt, og er góður svimjihylur. Bævrar verða ofta hildnir at vera skaðadýr, tí teir gera stórar byrgingar í áum og áarstreymum. Bævurin dregur greinar saman við sterka kjaftinum. Tvey sløg eru av bævrum, annað í Evrásia, hitt í Norðuramerika. Amerikanski bævurin (frøðiheiti Castor canadensis) livir í øllum USA (uttan Florida, Nevada og Suðurkalifornia) og í Kanada. Evropeiski bævurin (frøðiheiti Castor fiber) livir í Evrásia í t.d. Skandinavia, Russlandi og Póllandi. Bæði sløgini eru gnagdýr. Gnagdýr eru súgdýr. Bævrar hava hvassar og langar framtenn; tær bíta væl á viðarbulum og greinum. Framtenninar bíta eisini lættliga á børki og viði. Viðurin verður etin ella brúktur til byrgingar. Meginpartin av tíðini eru teir í vatni ella nærindis vatni, men føðina finna teir uppi á turrum. Teir svimja ógvuliga væl, duga at kava og kunnu verða undir kavi í nógvar minuttir. Á afturlabbunum eru fitjur. Halin er flusutur og flatur, bævurin stýrir við honum. Tá ið bævurin letur við halanum upp og niður í vatninum, er hann sum tvíblaðað ár, og bævurin svimur skjótari. Bævrar ávara hvør annan um vanda og sláa tá halan harðliga niður í vatnskorpuna. Ullferðin er trøtt og mjúk, skinnini eru dýr. Í 19. og 20. øld vóru so nógvir bævrar veiddir, at teir mundu verið avoyddir. Men nú verður veitt flestustaðni undir eftirliti, og bævrarnir menna seg aftur.
Bævrar eru dugnaligir smiðir og gera byrgingar og smáttur í vøtnum ella í áum. Bævrasmáttur kunnu vera hægri enn 3 metrar. Bævrar flyta smáar steinar og greinar við framlabbunum. Áir verða byrgdar av við greinum, gróti og flag. Í vatninum oman fyri byrgingina gera bævrar smáttur. Tá eingi trø eru eftir, har bævrarnir eru, mugu teir longri burtur eftir tilfari. Teir grava veitir, so greinar og bular kunnu floytast heim til byrgingina. Bævurin leggur um várið. Ungarnir eru lodnir og síggja beinanvegin. Fáar dagar gamlir duga teir at svimja. Bævrahúskið býr í holu, nevnd bævrasmátta. Hon er gjørd úr flag og greinum. Inni í smáttuni gera bævrar eitt kamar yvir vatnskorpuni. Tað er lurt, og her sova og hvíla teir. Um heystið klína bævrar móru á smáttuna uttan. Móran frystir um veturin og verjir fyri ránsdýrum. Ikki slepst í bævrasmáttuna uttan undir vatni. Hetta forðar ránsdýrum at koma inn í smáttuna. Úlvar kunnu heldur ikki grava seg gjøgnum tjúkku veggirnar ella svimja inn í smáttuna.
Bævrar eta plantur. Um heystið og veturin eta teir bleytan við og børk, mest bævraøsp og píl. Føðina goyma teir í goymslu undir kavi. Ísur á vatninum forðar teimum ikki at koma til goymsluna, tí teir hava inngongdir undir kavi. Um várið og summarið eta bævrar gras, bløð og vatnplantur.


text:
Dagsins útvalda innihald
- Katrín Jakobsdóttir (myndin) gerst nýggjur forsætisráðharri í Íslandi.
- EB/Streymur/Skála vinnur sítt fyrsta føroyameistaraheiti og gerst fyrsta liðið ið støðgar sigursgongdini hjá KÍ, ið vann FM 17 ár á rað.
- Minst 59 fólk lata lív á einum country-festivali á The Strip í Las Vegas, tá ið ein 64 ára gamal hvítur amerikanari skjýtur yvir stóra mannamúgvu frá 32. hædd á einum hotelli.
- Súkklarin Chris Froome vinnur Vuelta a España 2017.
- EB/Streymur/Skála vinnur steypakappingina í kvinnufótbólti 2017.
Hin 19. januar:
Frá nýggjastu ella nýliga víðkaðu greinunum á Wikipedia…
- ...at Suni úr Hørg úr Sumba yvirlivdi arbeiðsvanlukku, har hann datt 9,70 metrar niður á betong, og nú arbeiðir sum timburmaður, hóast hann er umleið 95% blindur?
- ...at Hargabrøðurnir úr Sumba róku írskar sjórænarar til rýmingar úr Hvalba og fingu í 1612 boðið Stóru Dímun afturfyri avriksverk teirra, og at teir søgdu nei takk?
- ...at elsti føroyingurin nakrantíð, Theodor Thomassen úr Sørvági (1908-2016), át nógva grind, ið granskarar annars siga vera so dálkaða, at hon er heilsuskaðilig?
- ...at føroyski tónleikarin Ragnar Finsson (myndin) í 2008 gjørdist nummar trý til kappingina hjá DR, ið nevndist Talent?
- ...at føroyski tónasmiðurin Óli Jógvansson vann "The UK Songwriting Contest 2015" í intrumentala bólkinum fyri lagið Forever Gone?
- ...at føroyski trúboðarin Daniel Jacob Danielsen var við til at støðga ræðuleikum, ið vórðu framdar av belgiarum í Fólkaræðiliga Lýðveldinum Kongo fyrst í 20. øld?
- ...at gongustjørnan Merkur er poknut um alla skorpuna av stórum kraterum? Tað størsta, Caloris-bassengið, røkkur 1.300 km í tvørmát.
- ...at danski rithøvundurin Klaus Rifbjerg saman við øðrum læt upp matstovuna Kong Hans Kælder í 1976, og at henda matstovan var tann fyrsta í Danmark, ið fekk eina Michelinstjørnu?
- ...at mannakroppurin er samansettur av uml. 60 billiónum (60.000 milliardum) kyknum?
- 30. desember - Benny Samuelsen, føroyskur prentari og blaðstjóri (føddur 1928).
- 29. desember - Carmen Franco, sponsk hertugafrú, einasta barn hjá Francisco Franco (1926)
- 28. desember - Sue Grafton (myndin), amerikanskur brotsskaldsøguhøvundur (1940).


text:
Í sambandi við niðurlegging av pørtum av tyrvingarplássinum í Húsahaga hevur Umhvørvisstovan givið Tórshavnar kommunu undantak til at taða oman fyri 250 metra hædd.
Í umhvørvisgóðkenningini fyri tyrvingarplássið er ásett, at økið skal avsluttast við í minsta lagi einum metri av mold, og skal gras sáast, soleiðis at minst møgulig broyting verður í mun til upprunaliga lendið. Fyri at hjálpa uppá hetta, ynskir Tórshavnar kommuna, saman við festaranum av lendinum, at taða so hvørt sum økini verða niðurløgd.
Ein partur av tyrvingarplássinum liggur oman fyri 250 metra hædd, har forboð er fyri at taða sambært kunngerðini um taðing. Umhvørvisstovan kann tó í serligum førum veita undantaksloyvi at taða oman fyri 250 metra hædd.
Umhvørvisstovan heldur, at tað hevur týdning, tá slíkt tyrvingarpláss verður niðurlagt, at mold verður løgd á og at økið verður sátt, fyri at økið ikki skal liggja sum eitt sár í lendinum, og at taðing á slíkum økjum kann vera fevnt av undantakinum um at loyva taðing oman fyri 250 metra hædd.
Undantaksloyvið er tíðaravmarkað til 5 ár, og er treyt sett um, at taðast einans skal á økjum, ið hava verið nýtt til tyrving, og einans í sambandi við niðurlegging av einum øki. Eisini er treyt um at avmarka nøgdina av tøðum.
Undantaksloyvini eru her
Avgerðin kann kærast til innlendismálaráðið.
Kærurætt hava tey, sum avgerðin hevur ein týðandi persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi 4 vikur frá dags dato, t.e. mikudagin 2. august 2017.
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Gigni kannar árliga øll skúlabørn í Føroyum fyri trivnað og heilsu. Tað er trupult hjá teimum at røkka út til til allar næmingar, og tað bar ikki á mál í ár. Umleið 73% av øllum skúlabørnum blivu kannaði, av teimum 18 heilsufrøðingunum, ið starvast hjá Gigni.
Úrslitið av kanningunum vísir, at umleið fimta hvørt barn í Føroyum stríðist við serligar avbjóðingar av ymsum slag, og hevur brúk fyri eyka samrøðum.
Endamálið við hesum kanningunum hjá Gigna er, at lofta teimum skúlabørnunum, ið ikki hava tað nóg gott. Tað krevur nógv samskifti og tvørfakligt samstarv við foreldur og lærarar.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Hagakortini, sum vísa yvirlitið yvir allar hagar í Føroyum, er aftur vorðið virkið á heimabeitinum.
Í eina tíð hevur ikki verið møguligt at sæð kortini, men nú eru tey tøk aftur.
Tađ er Umhvřrvisstovan, sum eigur kortini og sum eisini eru třk í bókini Hagar og seyđamark frá desember 2007.
Kortini síggjast í PDF fíli, so til ber at zooma inn og út á kortunum og tađ kann vera sera hent, tá ein vil síggja hvřnn einstaka haga.
Hagakortini síggjast undir Hagar og harundir liggur Hagakort og so ber til at trýsta á ein av teim frá 1-8 řkjunum viđ hagakorti.


text:
Kristina Háfoss, landsstýriskvinna, leggur í dag uppskot um játtanarkarmar fyri árini 2017-2021 fyri Løgtingið. Karmarnir leggja fíggjarpolitisku kósina hjá samgonguni fyri næstu 5 árini.
Landsstýrið ætlar komandi árini at reka ein fíggjar- og búskaparpolitikk, ið stimbrar virðisøking, vinnumenning, fólkavøkstur umframt vaksandi sjálvbjargni og vælferð í Føroyum. Tað er greitt, nú landsstýriskvinnan í fíggjarmálum hevur lagt játtanarkarmarnar fyri árini 2017-2021 fram á tíðindafundi fyrrapartin.
Landið hevur havt hall síðani 2008, men í ár verður væntandi eitt lítið avlop. Landsstýrið ætlar at hava vaksandi avlop fram til 2021. Í játtanarkørmunum fyri 2017 verður eftir ætlan eitt avlop á 50 mió. kr., íroknað løguútreiðslur á 280 mió. kr. Sostatt væntast rakstrarúrslitið uttan løgur at gerast 330 mió. kr. í 2017. Rakstrarútreiðslurnar verða mettar til 4.462 mió. kr., ið er ein varligur vøkstur á 1,8% (íroknað sáttmálabundnan lønarvøkstur) í mun til fíggjarlógina fyri 2016. Inntøkurnar verða mettar til 4.792 mió. kr. Árini 2018-2021 væntast avlop á landsins fíggjarlóg millum 109 og 239 mió. kr.
Tað gongur væl í føroyska búskapinum í løtuni. Kortini eru fíggjarpolitisku avbjóðingarnar hjá landinum stórar. Undanfarnu átta árini hevur landið samanlagt havt hall á omanfyri 3 mia. kr., hóast stórur vøkstur hevur verið í búskapinum seinastu árini og arbeiðsloysið er lágt. Men í ár kann roknast við avlopi hjá landinum. Metingar hjá Búskaparráðnum og Fíggjarmálaráðnum vísa tó, at roknast kann við, at almenni búskapurin í framtíðini verður undir trýsti, millum annað tí fólkasamansetingin broytist. Nýskipanir og átøk, ið tryggja varandi fólkavøkstur og størri virðisøking eru tí av avgerandi týdningi fyri at tryggja fíggjarliga haldføri landsins.
Kristina Háfoss, landsstýriskvinna, sigur: “Fíggjar- og búskaparpolitikkurin komandi árini setur kós móti einum sjálvbjargnum búskapi við vøkstri, vælferð og varsemi. Vit kunnu fegnast um, at vit eru í búskaparligum góðum tíðum, hava lágt arbeiðsloysi og tilflyting er aftur til landið. Men vit vita, at okkara búskapur er viðbrekin, og at tað er neyðugt í góðum tíðum at leggja upp fyri verri tíðum. Vit reka tí ein varligan fíggjarpolitikk, samstundis sum vit fremja fleiri átøk, ið fara at skapa størri virðisøking, vælferðarmenning og stimbra varandi fólkavøkstur. Við hesari kós tryggja vit einar sjálvbjargnar, samhaldsfastar og tíðarhóskandi Føroyar.”
Uppskot til samtyktar


text:
U17 gentur Grikkaland-Føroyar 3-2
Gentur11-08-2013 - Jónfinn Petursson
Leygardagin fingur føroysku genturnar eitt heiðurligt úrslit í landsdystinum móti Grikkalandi. Hóast grikkar vóru greitt omaná og høvdu fleiri møguleikar, var hetta ein fínur endi á hesi kappingini fyri okkara viðkomandi. Grikkaland vann dystin 3-2 aftaná at hava verið á odda 2-0 í hálvleikinum.
Grikska liðið hevði nógv meira spæl og nógvar atsóknir móti føroyska málinum, men annaðhvørt bjargaðu føroysku málverjarnir ella fór bólturin við síðuna av málinum. Eftir at Grikkar í 51. minutti økti 3-0, vaknaðu føroysku genturnar.
Fyrra málið kom lítla løtu aftaná. Stødd nakað uttan fyri brotsteigin gjørdi Lív F Arge av at smekka eitt langskot í kassan. Hetta var aftaná samanspæl við Milju R Simonsen.
Okkara Lív skorðai eisini seinna málið. Hetta var uppá brotsspark, íð Milja R. Simonsen við sínum kviku fetum hevði tiltuskað sær, tá hon varð feld í brotsteiginum.
Hetta var triði og seinasti landsdysturin í hesum umfari. Tær taptu 2-0 mót Wales og 9-0 móti Danmark, sum í seinasta dystinum vann 7-1 á Wales.
Tær, sum myndaðu føroyska liðið, vóru:
Annika Arge (Annika Dam 74.) Arnborg Lervig, Kristina Obradovic ( Bjørt Holm 77.) Silja Róin,Gudrid Thomsen, Milja R Simonsen, Lív Arge, Kára Djurhuus, Elisabet Vang, Hjørdis Rasmussardóttir ( Gudny Johannesen 41.) Jónvá Hentze.
Á beinkinum vóru Durita Hummeland, Hervør Olsen og Ása á Reynatúgvu.
Venjari Jón Pauli Olsen.


text:
Umleið 1200 brandmenn arbeiða nú uppá at basa ein risastóran eld ið kyknaði, av einari spreinging í einari stórari vápnagoymslu í Ukraina. Tað upplýsir dr.dk.
Ukrainskir myndugleikar upplýsa, at spreingingin er so ógvuslig, at 24.000 fólk eru blivin flutt úr økinum, alt økið rundanum sprongdu vápnagoymsluna er blivið ruddað í 5 kilometra radius og loftrúmið í 50 kilometra radius er stongt. Øll ferðsla í økinum er eisini avbyrgd.
Vápnagoymslan liggur umleið 270 kilometrar frá ukrainska høvuðsstaðnum Kiev, og spreingingin hendi seint í gjárkvøldi. Sambært ukrainska forsetanum, Volodomyr Groysman eru tað uttanfyristandandi orsøkir til at spreingingin hendi. Spreingingin hendi ímeðan ein størri antiterror-venjing var í gongd í økinum. Ikki er víst, um samanhangur er ímillum hetta.
188.000 tons av vápnum vóru goymd á goymsluni sum fór í luftina.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Tá tú keypir eitt partabræv, verður tú partaeigari í einum partafelag, sum gevur partabrøvini út. Váðin fyri tapi er avmarkaður til ta upphædd, sum tú hevur sett í, meðan tín møguleiki fyri vinningi er óavmarkaður.
Kursurin á einum partabrævi endurspeglar vanliga evnini hjá fyritøkuni at tjena pengar í løtuni ella í longdini.
Um tú gert íløgur í partabrøv, eigur tú at spjaða tínar íløgur á fleiri fyritøkur, og tað er eisini eitt gott hugskot at hava ein lutfalsliga langan tíðarkarm. Harvið minkar tú um váðan við tíni íløgu og økir møguleikan fyri vinningi.
Marknaðargreining hjá BankNordik
Her finnur tú greining av fíggjarmarknaðunum hjá BankNordik, sum verður nevnd BankNordik Markets Update. Her kanst tú lesa bankans metingar av fíggjarmarknaðnunum umframt okkara yvirskipaðu tilmæli.
Yvirskipað um íløgur
At gera íløgur hevur altíð ein ávísan váða fyri, at væntanirnar um gongdina framyvir ikki halda. Ein íløga kann hava tap við sær treytað av gongdini í kursinum og tann, sum ger íløguna, ber váðan fyri hesum.


text:
Sum nevnt í skrivinum um landsliðslegu, so skipar Svimjisambandið nú hóskvøldið hin 16. november fyri kunningarfundi um mentalvenjing, við ítróttarsálarfrøðinginum Jón Gregersen.
Hesin fundur er serliga ætlaður foreldrum at landsliðssvimjarum, til at hoyra um hesa nýggju og eftir okkara egna tykki sera spennandi verkætlan, at styrkja føroyska svimjing á tí mentala økinum.
Fundurin verður í ÍSF-húsinum frá klokkan 19:00, og verður eftir ætlan eisini stroymdur til tey foreldur sum eru til dømis í Suðuroy og Klaksvík.
Onnur áhugað eru eisini vælkomin, í tann mun sum vit hava pláss har í ÍSF-hølinum.
Vegna starvsnevnd SSF
Rókur


text:
Fløguummæli
Fyrst í desembur kom fløgan Sundaløg út. Talan er um eina fløgu við sera blandaðum tónleiki frá fólkum, ið nærum bert hava eitt til felags: tilknýti til Sundalagið. Samleikin hjá fløguni er hvørki rockur, poppur ella country, men snøgt sagt sundasamleikin.
Um eg sigi, at talan er um eina slóðbrótandi og nýskapandi fløgu, so lúgvi eg. Talan er um eina sera afturlítandi fløgu, ið vísir aftur á gamlar tónlistarligar gøtur. Mær dámar væl at hoyra heilstoyptar fløgur við einum berandi konsepti, og tað hevur hendan fløgan ikki. Men hóast hetta er sum heild talan um eitt væl framleitt og forkunnugt produkt. Her er nakað fyri tey flestu, men uttan at tað á nakran hátt fer út um tann mainstream, ið flestøll tola at hoyra.
Tað hepna við fløguni er eisini, at fløguhúsin inniheldur sangtekstir umframt myndir og lýsingar av teksta- og tónasmiðunum umframt sangarum og tónleikarum.
Jens Marni vísir vegin
Treytaleyst besta lagið á fløguni er bráðvakri sangurin “Hvar eru vit fødd” hjá Jens Marna Hansen, ið serliga er kendur frá bólkum sum Kjølum og All That Rain. Sjálvandi er hetta eitt øgiliga “typiskt” lag, ið ikki er nýskapandi, men leggur seg fjálgt inn í sjangruna av klaverboksandi singer-songwriters. Hóast Jens Marni plagierar í eystur og vestur, so er hetta eitt heilstoypt og hugkveikjandi lag, ið verður hangandi í heysinum langa tíð eftir at man hevur hoyrt tað. Tað hevur eisini verið nógv at hoyrt í útvarpinum farnu vikurnar.
Finnur Hansen hevur eisini skapað eina frálíka ljóðmynd, ið er dominerað av lekrum, saftigum klaverspæli. Teksturin er uttan stórvegis dýpi, men tekur allíkavæl ikki nógv burtur frá góðu heildarupplivingini. Tað serliga hugaliga við hesum lagnum er hvussu nógv Jens Marni hevur ment sín sang til nakað nógv meiri kensluborið enn man kann vænta av einum garvaðum rock’nrollara.
Tað drynjandi, tó sjarmerandi
Næstu trý løgini eru ikki serliga ambitiøs tónlistarliga, men tola tó væl at hoyrast.
Sangurin “Minnir” hjá Inga Hansen er ein yrkingarbaserað ballada uttan stórvegis tónlistarligt flødaskúm. Yrkingin er sera gamaldags, men eisini vøkur, og stendur heilt víst sterkari enn lagið. Eg haldi, at sangurin koyrir dekan ov nógv í sama spori og kundi verið eitt sindur meiri málandi tónlistarliga. Ja, eg haldi eisini, at Petur Hans syngur eitt sindur keðiliga. Samanlagt eitt tað veikasta lagið á fløguni.
Sangurin “Í hálvum gekki” hjá Magnusi á Stongum hevur nakað av tí klassiska Tinganest-soundinum við nógvum eftirklangi og ógvusliga drynjandi sangi. Men eins og á seinastu fløguni hjá Magnusi stendur hansara rødd seg ikki so væl einsamøll ella í samklangi við seg sjálva. Eg tími næstan ikki at hoyra Magnus uttan Jóan Jakku Guttesen, tí teirra æviga drynjandi røddir skapa nakað heilt serligt saman, men hvør sær ganga tær ikki upp í eina hægri eind. Men tó so, fittur tekstur og hugnaligt lag uttan stórvegis tónlistarligt krem.
Fjórði sangurin er “Sundalagið” hjá Kára Andreasen. Fínur sing-along-sangur við frískligum, tó typiskum countrykendum tónleiki. Sangavrikið hjá Kristleyg Hansen kundi saktans verið nógv betri frágingið, eins og serliga niðurlagið kundi trongt til t.d. eitt sindur av kórsangi fyri at kontrastera versini. Men tað er púra víst, at lagið er deiliga fólksligt og harvið eitt av hittunum á fløguni.
Sum heild eru hesir tríggir sangirnir tó ein aldudalur í mun til flotta byrjunarlagið á fløguni.
Ragnar heldur stílin
Fimta sangin á fløguni eigur Ragnar í Vík. “Trúgvandi maður” hevur kanska tann áhugaverdasta tekstin á fløguni og harumframt gjøgnumført, sjarmerandi countryfylgispæl. Hóast Ragnar eisini hevur eina drynjandi rødd, so er munurin, at her ljóðar tað fullkomiliga autentiskt og skal absolutt ikki vera øðrvísi. Deiligur sangur frá einum “countrysangara av Guds náði” sum tað eisini stendur skrivað í fløgufaldaranum.
Eitt annað lag, ið gjørdi meg jaliga bilsnan var “Mín skattur” hjá Signari í Homrum, ið í 90’unum spældi saman við Jens Marna í Kjølum. Hetta er milt sagt nakað heilt, heilt annað enn tann diskandi, háspenti sangurin, ið Signar er so kendur fyri. Lagið kundi tað sama verið skrivað av Stanley Samuelsen – ikki minst tí at Signar í støðum tykist at imitera dialektina hjá Stanley, m.a. tey accentueraðu hjáljóðini. Eisini røddin minnir nógv um ta hjá Stanley, tó nakað ljósari. Tað er tó frálíkt at hoyra Signar nýta nøkur breidri aspektir av síni rødd, og eisini tónleikurin er serstakliga frágingin.
Hesir báðir sangirnir hava eftir mínari meining góða slitstyrki. teir eru ikki so áleypandi og bráðvakrir, men tykjast at vaksa hvørja ferð eg hoyri teir.
Og so til tað ordiliga bygdasliga
Sjeyndi sangurin á fløguni, “Í skýmaskoti”, er sum tikin frá einum dansi í onkrum bygdarhúsi. Festligur tekstur, festligt lag, festligur tónleikur við festligum guitarspæli. So ónýskapandi sum nakað kann vera, men púra víst nakað, ið hóskar til felagssangin undir einum borðhaldi, tá man hevur fingið nakrar øl og ein snaps. Leingi livi festligar sangir á móðirmálinum. Tað er gull vert.
Áttandi sangurin er ikki minni afturlítandi. Nicolina av Kamarinum hevur skrivað orð og lag. Eg kann ikki siga, at mær dámar hendan sangin. Meðan míni oyru saktans kunnu tola Bacon’skan tónleik, er hetta nakað eg ikki ordiliga tími at lurta eftir. Um eg eri til veitslu, eru slíkir sangir eitt gott høvi at fara út í tún at svala sær á. “Minnisvarðin” er ótrúliga keðiligur, men hevur uttan iva sín málbólk. Eg hoyri bara á ongan hátt til hendan málbólkin. Eg haldi, at tað hevði verið feitari um fløguframleiðarin hevði latið hendan sangin í ein heilt, heilt annan ham, tí bæði tekstur og lag hava ein grundsubstans, ið saktans kundi verið tulkaður á ein meiri hugvekjandi hátt.
Men sum sagt í byrjanini: hetta er ein afturlítandi fløga, og tá er í lagi at hava slíkt tilfar við.
Og so tað sukursøta
“Eyðnuleys” hjá Elsu Anniku Dam Olsen er níggjunda lagið á fløguni. Mær dámar rættiliga væl lagið, tónleikurin byrjar í smáum, men byggir spakuliga upp. Røddin hjá Emmu Hansen hóskar sera væl til fyrru helvtina av sanginum, men verður spakuliga yvirtrumfaður av meiri rockuta og yvirarrangeraða endanum. Sangurin hevði sitið betri um hann helt einfalda stílin allan vegin og avmarkaði guitarsósina til millumspølini. Eisini haldi eg, at teksturin er heldur fýrkantaður í støðum. Ov strammur og sangbærur, ov lítið lyriskur.
Næstseinasti sangurin, balladan “Need your love” er ein tíðarferð við Annette Spange Davidsen aftur í 80’ini. Lagið eigur Jens Marni Hansen. Deiliga djúpa divakenda altrøddin úr Hósvík kemur veruliga til sín rætt í hesum stórbara lagnum frá Jens Marna Hansen. Og yes.... har er guitarsolo við. Ikki so ofta man hoyri tað nú á døgum. Umvent fyrsta sangin á fløguni er hetta ein øgiliga Jens Marnasligur sangur. Sangurin er sera væl spældur tónleikarliga, og serliga má eg vísa á frálíka, men diskreta kórsangin, ið lyftir Annette eitt sindur meiri upp í niðurløgunum.
Síðsti sangurin er skrivaður av Jákup Wenningstedt Hansen. “Farin ár” er ein duett millum systkinabørnini Terja og Duritu Djurhuus. Eg haldi ikki, at Terji livir upp til talentið hjá Duritu, og tað er synd. Sangurin hevði riggað væl um antin Terji ella Durita sungu, men saman ganga tey ikki upp í eina hægri eind og tað er tí eitt flatt upplivilsi. Annars ein fittur, hugnaligur sangur, ið riggar væl sum rosinan í pylsuendanum.
Ella rættari – har er ein rosina afturat. Framleiðarin Hans Olivur Joensen hevur valt at leggja eitt egið instrumentallag inn í endan á fløguni. Lagið “Tilveran” er sera vakurt og 80’arasligt, men í støðum alt ov “plastiskt”. Meiri sax og meiri guitar og minni av hasum alt ov syntetiska tangentspælinum, ið eftir mínum tykki ikki stuðlar ljóðmyndina, ið frálíka saxofonin gandar fram. Tá orglið tekur yvir móti endanum verður tað nógv betri. Men sum heild er hetta tó eitt lekkurt og hugvekjandi lag.
Góð jólagávu til tey eitt sindur tilkomnu
Sum heild haldi eg, at henda fløgan er góð og eitt frálíkt jólagávuhugskot. Men man skal nokk vera komin væl framvið tey 30 fyri at fáa tað stóra burtur úr fløguni, tí løgini eru so afturlítandi. Fløgan er sera tvíbýtt: nøkur frálík løg og nøkur minni ambitiøs løg. Man skal leita leingi eftir einari fløgu við so veikum tónleikaligum samleika sum hendan – hetta er næstan sum ein Popp List fløga. Men umvent er tað víst, at fløgan fyrst og fremst er ætlað fólki, ið hava kenslur knýttar at Sundalagnum. Umframt hetta er tað altíð kærkomið við populertónleiki á føroyskum. Sæð í hesum ljósinum er hetta ein gleðilig hugnafløga, ið vónandi verður at hoyra í nógvum fløguspælarum komandi tíðina.
Sámal Matras Kristiansen


text:
Tríggir leikarar, ein iPod, tvey føroysk heim og so áskoðarnir. Tað eru karmarnar um mest naturalistisku útgávuna nakrantíð av kenda hjúnabandsleikinum eftir Henrik Ibsen.
Hendan framførsla gerst ikki intimari. Farið verður inn á gólv hjá tveimum føroyskum pørum. Einum pari úti í Nólsoy og einum í Hvalvík. Tey bjóða okkum innar í stovuna og áskoðarnir seta seg í sofuna, í vindeygakarmin, á gólvið ella har tað nú er pláss.
Henrik Ibsen skrivaði Eitt dukkuheim í 1879, og hesin leikur er ein tann mest spældi í øllum heiminum. Kanska tí, at Ibsen skilti verulig menniskju. Hann kendi verumátan, sinnalagið og tankarnar hjá veruligum fólkum.
Eitt dukkuheim verður spælt í Nólsoy fríggjakvøldið kl. 19 í heiminum hjá Hilmari og Gunnvør Joensen. Og leygardagin verður spælt í Hvalvík. Nærri kunning fæst á heimasíðuni hjá Norðurlandahúsinum.
Aðrir leikir í dag eru Flugo!, sum verður spældur í Norðurlandahúsinum, og Art is No Excuse, sum verður í Mentanarhúsinum í Fuglafirði.


text:
Tað loysir seg at stríðast. Foreldur, næmingar og lærarar í Sankta Frans skúla hava ikki vilja latið sær lynda, at Tórshavnar Býráð hevur samtykt skúlabygnað, sum skal útiloka einari framhaldsdeild í gamla nonnuskúlanum.
Týskvøldið 17. mai skipaði foreldrafelagið fyri pallborðsfundi í fimleikahøllini í Sankta Frans skúla, har ein síðsta roynd varð gjørd at fáa politikarar at broyta meining. Val er í hondum, og býráðspolitikarar, ið vóru bodnir til fundin, møttu væl upp.
Er meiriluti fyri tí í Tórshavnar býráð fyrsta dagin, verður skúlabygnaðurin í Tórshavnar kommunu broyttur, og Sankta Frans skúli í Havn kann fáa sína framhaldsdeild longu eftir summarfrítíðina í ár.
Tað skrivar Skúlablaðið, sum var á fundinum.
Borgarstjórin, Heðin Mortensen segði, at málið verður tikið upp beinanvegin, og góðkennir Mentamálaráðið, at skúlabygnaðurin fyri Tórshavnar kommunu kann broytast, so hendir tað óvæntaða, at Sankta Frans skúli hevur framhaldsdeild longu í skúlaárinum 2016/17, sambært Skúlablaðnum.
Skúlabygnaðurin varð annars einmælt samtyktur í 2012.
Sambært skúlastjóranum í Sankta Frans skúla, Selmar Jacobsen, er skúlin nóg stórur til eina framhaldsdeild, og hølisviðurskiftini eru í lagi. Tað er ikki trupulleikin.
Við pallborðið sótu Selmar Jacobsen, stjóri í Sankta Frans skúla, Tóra Petersen, umboð fyri foreldrabólkin, ið vil hava framhaldsdeildina, og býráðspolitikararnir, Bogi Andreasen fyri Fólkaflokkin, Jógvan Arge fyri Tjóðveldi, Helena Dam á Neystabø fyri Javnaðarflokkin og Anfinn Brekkstein fyri Sambandsflokkin.
Sambært Skúlablaðnum var eingin av politikarunum, sum vóru til fundin týskvøldið, beinleiðis ímóti einari royndarætlan við framhaldsdeild í Sankta Frans skúla. Bogi Andreasen og Jógvan Arge søgdu seg taka undir við framhaldsdeild. Helena Dam á Neystabø, forkvinna í Mentamálanevndini hjá Tórshavnar býráð, og Anfinn Brekkstein søgdu seg vera noydd at halda samtyktina um skúlabygnaðin frá 2012. Men verður samtyktin um skúlabygnað broytt í býráðnum, so eru tey ikki ímóti einari nýggjari framhaldsdeild.
Sankta Frans skúli hevur leingi ynskt at fingið eina framhaldsdeild sum eina royndarverkætlan, meðan nýggi skúlin á Fløtum verður bygdur. Sum er, er skúlin á Fløtum, tað er gamli Kommunuskúlin og Venjingarskúlin, spjaddur í ymisk høli um allan býin, og tað gongur rúm tíð til nýggi skúlin við Marknagil er liðugur.


text:
Spurnarkanning, sum Ráðið fyri Ferðslutrygd bílegði frá Gallup í fjør, vísir at tey, sum forvinna mest, eru tey, sum oftast koyra ov skjótt í bili. Tá tað samstundis vísir seg, at ferð er størsta einstaka orsøk til deyða í ferðsluni – nærum tvífald so stór sum rúsdrekkakoyring – gevur veruliga tað meining at royna at fáa føroyingar at koyra spakuligari. Men hvussu er skilabest at gera tað?
Stjórin á Ráðnum fyri Ferðslutrygd sigur við Dimmalætting, at politiski myndugleikin átti at kannað, um tað var ein loysn at latið hægri bøtur til tey við hægstu inntøkuni, eins og tað hevur verið galdandi í sambandi við rúsdrekkakoyring, har bøturnar verða settar í mun til mánaðarliga inntøku hjá viðkomandi.
Hendrik Old er landsstýrsmaður í samferðslumálum, og hann er varugur við trupulleikan av ferð og óhappum og vanlukkum í ferðsluni, og okkurt eigur at vera gjørt, tí tølini fyri Føroyar eru ov høg í mun til okkara grannalond.
- Eg dugi ikki at siga um tað er rætt her og nú at skipa tað soleiðis, at tey við hægstu inntøku, skulu betala hægri bøtir fyri at bróta ferðslulógini, men vísa kanningar, at hetta er ein máti, sum kann minka um ferðsluóhapp, so er tað absolutt vert at arbeiða víðari við, sigur Hendrik Old, landsstýrismaður.
Fleiri møguleikar
Hendrik Old metir, at tað er gongd leið at hyggja eftir, hvussu okkara grannalond hava skipað seg, tá tað snýr seg um mátar at fáa fólk at koyra eftir reglunum.
- Vit hyggja oftast eftir, hvussu tað verður gjørt í Danmark, og tað kann vera skilagott, men vit eiga eisini at kanna, hvussu tey gera í eitt nú Norra og Íslandi, sigur hann.
At arbeiða við ”klippum” í koyrikortinum hevur víst seg at rigga væl. Fólk umhugsa veruliga støðuna, um vandi er fyri at tey missa koyrikortið.
- Tað kostar at taka koyrikortið av nýggjum, so okkurt bendir á, at fólk hugsa um støðuna, tá tað eru pengar við í leikinum, og tað kundi bent á, at tað var eitt gott hugskot at gjørt mun á bótum, so tað veruliga merkist, men sum sagt, so eiga vit at kanna hendan møguleika betri, áðrenn støða verður tikin, sigur landsstýrismaðurin.
- Ein annar møguleiki er at hava eina skipan, har fólk skjótari missa koyrikortið, um tey bróta ferðslureglurnar, leggur hann afturat.
Hvat heldur tú?
Um tú hevur eina meining um hægri bøtir til tey hægstløntu, kanst tú fara inn á Facebook-vangan hjá Dimmalætting og siga tína meing.


text:
Í maií ár eru liðin 100 ár, síðan landið yvirtók Smiril frá Mortensens-monnunum. Hetta var byrjanin til Strandferðsluna, sum vit kenna hana í dag. Hundraáradagin fer Strandferðslan at hátíðarhalda í Saltsiloini á Drelnesi fríggjadagin 19. mai 2017 frá kl. 12.30 til 17.30.
Á skránni verða framløgur, orðaskifti og framsýning um samferðsluna í Føroyum. Fyrri partur av tiltakinum er framløgur og kjak um støðuna á samferðsluøkinum og seinni partur, sum byrjar kl. 15.00, er framsýning, tónleikur og hugleiðingar. Tá bjóðar Strandferðslan eisini lagkøku, verður upplýst í skrivi sent miðlunum.
Hesi fara at leggja fram og kjakast: Hilmar Eliasen, stjóri á Strandfaraskipum Landsins, Henrik Old, landsstýrismaður við samferðslumálum, Hans Pauli Strøm, Hagstova Føroya, Súsanna Sørensen, Visit Faroe Islands, og Olga Biskopstø, Útoyggjafelagið.
Hugleiðingunum í sambandi við framsýningina fara Jóannes Eidesgaard og Robert McBirnie at standa fyri.
Hátíðarhaldið hjá Strandferðsluni verður fyrsta stóra tiltakið í Saltsiloini, sum er um at vera liðugt umbygd til mentanarhús. Strandferðslan hevur í sambandi við 100 ára dagin latið gera eitt nýtt 100 ára merki, sum fer at verða brúkt í næstum.
Øll eru hjartaliga vælkomin at hátíðarhalda dagin saman við Strandferðsluni í Saltsiloini fríggjadagin 19. mai. Dyrnar lata upp kl. 12.00. Smyril siglir í sambandi við tiltakið av Havnini kl. 09.30 og av Krambatanga aftur kl. 18.30.


text:
Pˇl Sundskar hevur yvirtiki heimasÝuna, sum seinni verur partur av eini st°rri Štlan hjß Pˇli. Hetta koma vit at frŠtta nŠrri um seinni. Ta hevur ligi Ý luftini, at Heimabeiti skuldi fßa eina umfatandi dagf°ring og tß ta bŠi er tÝarkrevjandi og kostnaarmiki, er ta gleiligt, at Heimabeiti framrŠtta verur ein partur av eini st°rri Štlan, so Heimabeiti verur varveitt um enn Ý einum °rum lÝki. Tˇ er ta soleiis, at Kßri fer framvegis at vera vi til at r°kja heimasÝuna vi serligum atliti til hagarnar, sey og seyamark og somuleiis okkara yvirlit um grind.
Vˇnandi koma br˙karar og onnur av Heimabeitinum at taka vŠl undir vi Štlanini og koma at lata upplřsingar um m°guligar broytingar og anna Ý h°gunum, so yvirliti viv. h°gunum, seyamarki og eigara/festara viurskiftum altÝ eru dagf°rd.
Broytingar og upplřsingar um hagarnar kunnu framvegis latast til teldupostadressuna karithor@olivant.fo.
Vi hesum fara vit at ynskja tykkum °llum eitt av Harranum vŠlsigna nřggjßr vi t°kk fyri brßtt farna.
Pˇl Sundskar og Kßri Thorsteinsson


text:
Tað er við stórari gleði, at Blái Krossur nú fer at økja um virksemi í Suðuroynni.
Blái Krossur hevur m.a. sum endamál, at vera ein virkin felagsskapur kring landið, og hevur nú ognað sær bygning á Tvøroyri. Arbeiðið hjá felagsskapinum verður í ovaru hæddini, meðan endurnýtslan verður í niðaru hæddini.
– Tað er av stórum týdningi, at Blái Krossur sum felagsskapur kann røkka allastaðni í landinum og tí er hetta seinasta stigið sera gleðiligt, sigur Dakko Petersen, aðalskrivari hjá Bláa Krossi.
Blákrossarbeiðið í Suðuroynni er tó ikki nýtt. Fyrsta Blákrossfelagið var nevniliga stovnað í Hvalba í 1904. Presturin, Franz Busch, tók stigið til at stovna føroyska felagið. Blái Krossur var upprunaliga stovnaður í 1877 í Sveits.
————————
Blái Krossur er ein kristin avhaldsfelagsskapur, ið arbeiðir fyri at hjálpa teimum, ið hava trupulleikar av rúsdrekka og rúsevnum og familjum teirra. Harumframt arbeiðir felagsskapurin eisini fyri at fyribyrgja, at fólk ikki koma í trupulleikar av rúsdrekka ella rúsi.


text:
NÁMSÆTLAN í FØROYSKUM SUM FREMMANDAMÁL
1. INNGANGUR
Føroyskt sum fremmandamál (hereftir FFM) er undirvísing í føroyskum máli og kunning um føroyska mentan og samfelag fyri vaksnar útlendingar, sum ikki hava føroyskt sum móðurmál. Undirvísingin eigur í størst møguligan mun at taka atlit til mentan og støði hjá útlendinginum.
At duga eitt mál fevnir um hesar førleikar: at skilja onnur, at tosa skilligt og nøkulunda neyvt og flótandi, og at lesa og skriva. Hesir førleikar verða mentir við at arbeiða miðvíst við serliga munnligum, men eisini skrivligum venjingum í ymiskum samskiftisstøðum. Næmingurin skal frá fyrsta degi venjast við at fá eina góðu úttalu, at lýða á og at skilja, at tala og skifta orð, og sum frá líður at bera fram egnar hugsanir og metingar.
2. ENDAMÁL
2.1. Málsligt
Endamálið við undirvísingini í FFM er, at útlendingurin kann klára seg í føroyska samfelagnum, serliga í arbeiðslívinum, men eisini í útbúgvingarhøpi. Undirvísingin skal gera útlendingin føran fyri
- at tosa og skriva skilliga og rætt (við bert heilt fáum villum, sum ikki darva samskiftið)
- at hava eitt fjølbroytt orðatilfeingi fyri at kunna málbera seg neyvt
- at samskifta nøkulunda flótandi á føroyskum í ymsum sosialum høpi
- at skifta ímillum ymisk sløg av samskifti við atliti til, hvønn samskift verður við
2.2. Mentanarligt og samfelagsligt
Endamálið við at veita innlit í mentan og samfelag er, at útlendingurin er førur fyri:
- at røkja eitt starv í Føroyum, sum í størst møguligan mun samsvarar við útbúgving, hann/hon hevur
- at luttaka í eftirútbúgving, sum gevur størri møguleikar á føroyska arbeiðsmarknaðinum
- at kenna síni rættindi og skyldur í samfelagnum og at vera partur av okkara fólkaræði við ávirkan og ábyrgd
- at taka lut í føroyska mentanarlívinum og at ávirka mentanartilboð og upplivingar – t.d. við at greiða frá síni egnu mentan og sínum royndum
- at kenna bygnað og stovnar í føroyska samfelagnum, at duga at leita sær hjálp og at gerast virkin fólkaræðisliga og mentanarliga.
3. LÆRUGREININ FØROYSKT SUM FREMMANDAMÁL
3.1.Førleikakrøv
- Við upptøku metir útbjóðarin um førleikastøðið hjá útlendinginum.
- Undirvísarar í FFM skulu í minsta lagi hava føroyska læraraútbúgving við føroyskum sum linjufak ella samsvarandi útbúgving í føroyskum.
Undirvísarar skulu helst eisini at hava annan málkunnleika enn føroyskt.
Undirvísarin eigur at hava hollan kunnleika í enskum fyri eisini at kunna greiða frá á øðrum máli enn føroyskum.
MMR skipar fyri, at undirvísari fær møguleika at taka skeið í fremmandamálsundirvísing.
- Útlendingurin hevur skyldu at luttaka aktivt í undirvísingini.
- Skúli, ið fyriskipar FFM hevur skyldu til at skráseta, um útlendingurin er aktivt til staðar.
3.2.Undirvísingarskipan
Uppbýti í torleikastig
Undirvísingin er býtt í tríggjar partur: FFM1, FFM2 og FFM3.
FFM1: Undirvísingin er ætlað útlendingum við lítlari og ongari skúlagongd, og sum hava vantandi lesi og skriviførleika, og sum ikki duga latínska alfabetið. Støðið svarar til um leið fyrsta undirvísingarpart fólkaskúlans.
FFM2: Undirvísingin er ætlað útlendingum við stuttari skúlagongd, og sum kunnu væntast at læra lutfalsliga seint. Støðið svarar um leið annan undirvísingarpart fólkaskúlans.
FFM3: Undirvísingin er ætlað útlendingum við longri skúlagongd, og sum kunnu væntast at læra lutfalsliga skjótt. Støðið svarar um leið til triðja undirvísingarpart fólkaskúlans.
Hvørt skeið byggir á tað undarfarna, og næmingur skal hava staðið eitt skeið ella hava tilsvarandi kunnleika fyri at kunna fara á næsta skeiðið. Eftir lokið FFM3 ber til hjá næmingum, sum ynskja tað, at fara longur í føroysku skúlaskipanini.
Hvør partur hevur umleið 350 tímar og endar við roynd. FFM1 og FFM2 enda við innanhýsis roynd, sum skúlin sjálvur skipar fyri. FFM3 hevur roynd, sum er eins um alt landið, sum MMR skipar fyri, og næmingarnir fáa einsháttaða skeiðsváttan.
FFM 1
Endamálið:
Endamálið við FFM1 er, at skeiðsluttakarin
- dugir føroyska stavraðið og veit, hvat ljóð hvør bókstavur umboðar
- lærir føroyskt á orðastøði og uppbyggir eitt orðatilfeingi við teim mest nýttu orðunum
- fær samskift munnliga á sera einfaldum máli í fáum sera vanligum samskiftisstøðum, har
- umstøður og innihald eru kend frammanundan.
- skilir høvuðsinnihaldið í sera einføldum samskifti um ítøkilig og vanlig gerandisviðurskifti.
- fær greitt frá við einfaldum, stuttum setningum
- dugir at lesa einfaldan tekst og skilir høvuðsinnihaldið
- dugir at finna upplýsingar í einum stuttum teksti
- dugir at útfylla einføld oyðubløð við persónligum upplýsingum
- hevur fingið nakað av innliti í samfelag og mentan í Føroyum
Undirvísingin:
Lurta og tala: Venja at lurta og tala. Dentur eigur at verða lagdur á at arbeiða við úttaluni, so útlendingurin tosar við minst møguligari aksent og fær góðar úttaluvanar so skjótt sum til ber.
Lesa og skriva: lesa tekstir við myndum ella læra sangir fyri at lætta um læringina at læra orðum. Lesa heilt stuttar gerandisligar tekstir, kanska barnabøkur og tekstir gjørdar til endamálið. Skriving verður í fyrstu syftu bara nýtt sum hjálp til tað munnliga.
Mállæra: Teir størstu orðaflokkarnir - navnorð og sagnorð - verða umrødd, so at útlendingurin fær evnað heilt einfaldar setningar. Málið er, at útlendingurin er tryggur í at nýta navnorð í eintali og fleirtali í hvør-, hvønn- og hvørjumfalli, og í at nýta sagnorðini í nútíð og tátíð í øllum persónum. Annars verður kunnað um lýsingarorð, persónsfornøvn og kenniorð. Tó verður á hesum stigi ikki miðað eftir, at útlendingurin dugir at nýta øll bendingarmynstur.
Mentan: Kunnað verður um siðir og gerandislív í Føroyum, útferðir og stovnsvitjanir kunna vera partur av hesi kunning. Temu eru t.d. gerandislív, familja, samdøgrið, tølini, máltíðir, til handils, prísir, bústaðir, barnagarðar, skúli, heilsuviðurskifti, tónleikur.
Roynd:
Royndin er munnlig og skipað sum ein samrøða millum lærara og næming um mynd, tekst ella evni. Skúlin skipar sjálvur fyri hesi roynd.
FFM 2
Endamálið:
Endamálið við FFM2 er, at skeiðsluttakarin skal
- lúka øll førleikakrøvini í FFM1
- kenna orðaflokkarnar sagnorð og navnorð, kenniorð, lýsingarorð og persónsfornøvn
- duga at brúka eintal og fleirtal
- duga at brúka sagnorð í nútíð og tátíð
- nýta talumálið klárt í upplestri og samrøðu.
- lurta eftir einum samrøðupartnara ella upplestri og endurgeva tað hoyrda.
- lesa upp, seta spurningar og svara spurningum í samband við tekstin
- duga at nýta teldu sum amboð
- duga at nýta teldutøkar orðabøkur og aðrar leitskipanir á teldu.
Undirvísingin:
Lurta og tala: Hoyri– og talivenjingar, sum miðvíst venja rættan framburð, so at útlendingurin er førur fyri at samanbera tað hann/hon sigur við úttaluna hjá føroyingunum.
Lesa og skriva: Skriva stutt skrivlig avrik sum t.d. brøv ella teldubrøv til skúla ella barnagarð. Byrjað verður við fyrisagnum við rættskriving fyri eyga.
Lesa autentiskar tekstir, t.d. tíðindi, veðurtíðindi ella brøv frá myndugleikum og stovnum, møguliga saman við upplestri. Lættar stuttsøgur og krabbabøkur kunna eisini nýtast.
Mállæra: Framhald av mállæruundirvísing við navnorðabending í føllum og eintali og fleirtali. Sagnorðini verða gjøgnumgingin í øllum tíðum (sterk/veik). Lýsingarorð og persónsfornøvn verða gjøgnumgingin.
Setningsgreining verður gjøgnumgingin, og næmingurin lærir at gera høvuðs- og eykasetningar.
Mentan: Temu eru t.d. nærumhvørvið, her verður hugsað um stovnar, arbeiðspláss, barnaansing, frítíðartilboð, heilsuverk, rættindi og skyldur hjá einstaka borgaranum, útbúgving, ítróttur, mentan, søga, ferðing, bókasavn, Føroya landalæra, veður, árstíðir, ”vesturlendsk” virði, javnrættur millum menn og kvinnur, barnauppaling, trúarfrælsi, skriva CV.
Roynd:
Royndin er munnlig og skrivlig. Tann munnliga royndin verður skipað sum samrøða um ókendan tekst. Tann skrivliga royndin umfatar partvíst mállæru og partvíst framseting ella innsetingarstykki. Skúlin skipar sjálvur fyri royndini.
FFM 3
Endamálið:
Endamálið við FFM3 er, at skeiðsluttakarin skal
- lúka øll førleikakrøvini í FFM2
- duga at tosa við fólk og at svara aftur á føroyskum við passaliga longum og samansettum
- setningum og rættiliga fjølbroyttum orðatilfari.
- tosa nøkulunda rætt føroyskt og kunna práta um øll evni.
- hava hylling á føroyskari mállæru, t.e. orðaflokkum og setningsbygging.
- lesa vanligan føroyskan tekst, bæði fagrar bókmentir og yrkisbókmentir og duga at greiða
- frá innihaldi og í vissan mun at greina tekstin.
- skriva vanligt føroyskt mál nøkulunda rætt.
Undirvísingin:
Lurta og tala: Lesa fagrar bókmentir sum søgur, sangir, leikir og yrkingar. Ynskiligt er, at næmingarnir uppliva og møguliga lesa sjónleik og læra seg nógv sungnar føroyskar sangir og sálmar uttanat.
Lesa og skriva: Lesa yrkisbókmentir við denti á samtíðartekstir, eins og samansettir tekstir. Tekstirnir skula geva meining í næmingsins huga, hava samband við støð, hendingar ella kenslur, sum næmingarnir kenna seg aftur í. Tekstirnir skula eisini spegla føroysk viðurskifti og føroyska mentan. Altjóða mentan er eisini partur av føroyska samfelagnum, og tekstatilfar skal eisini umboða hana.
Mælt verður til at lesa einar 30 síður av føgrum bókmentum, einar 15 síður av yrkisbókmentum, og at næmingarnir skriva í minsta lagi skriva 8 stutt skrivlig avrik.
Mállæra: Mállæra verður gjøgnumgingin. Allir orðaflokkar verða viðgjørdir.
Mentan: Ynskiligt er, at næminarnir uppliva konsertir í kirkjum, samkomum og mentanarhúsum, at teir ferðast í Føroyum og læra um sagnir á staðnum og vitja forkunnugar bygningar eins og Norðurlandahúsið, Forngripasavnið og Kristianskirkjuna.
Roynd:
FFM3 endar við eini munnligari og eini skrivligari roynd.
Tann munnliga royndin byggir á samrøðu um ókendan tekst, sum skal vísa, at næmingurin skilir tekstin og dugir at greiða frá innihaldinum á føroyskum. Fyrireikingartíðin er 30. min.
Tann skrivliga royndin varir 3 tímar og er:
- Stutt framseting (uml. 250-350 orð) um eitt givið evni.
- Roynd í at ”Lesa og skilja”, sum er tekstur ella mynd við hóskandi fatanarspurningum.
Mentamálaráðið hevur yvirumsjón við royndini og ger royndartilfarið við støði í undirvísingarkrøvunum, og tekur avgerð um, hvussu royndin verður skipað. Mentamálaráðið tryggjar t.d. í samráð við lærarar, sum undirvísa í FFM, at royndin er í samsvari við tað, ið lært er.
Royndin verður dømd eftir nýggja próvtalsstiganum við einum próvtali fyri munnligu royndina og einum fyri skrivligu royndina.
Krøvini fyri at fáa 12 eru hesi:
Upplesturin er flótandi, úttalan sera góð og skillig. Munnliga framløgan av tekstinum er greið og væl skipað, málið er samanhangandi, sum heild rætt, og orðatilfeingið er fjølbroytt í mun til stigið. Próvtakarin vísir góða tekstfatan og dugir at seta ókenda tekstin í samband við tey evni, ið eru knýtt at tekstinum, og tekur sum heild allar viðkomandi tættir inn í viðgerðina. Samtalan um myndina gongur væl, próvtakarin skilir væl vanligt gerandismál og dugir at samskifta sjálvstøðugt um gerandisevni.
Námsætlanin verður sett í verk sum ein royndarskipan í 2 skúlaár og verður eftirmett á vári 2019.


text:
So skulu finalistarnir finnast
1. lið24-05-2017 - Jónfinn Petursson
Undan seinnu hálvfinalunum i Løgmanssteypinum : HB – B36
Alt er opið nú undan seinnu hálvfinalunum í kappingini um Løgmanssteypið. Í Gundadali er grannauppgerðin mikla á skánni, og við Løkin spæla NSÍ og KÍ. Báðir fyrru dystirnir endaðu við javnleiki, og tí er einki avgjørt enn.
Pílarnir hjá okkum og B36 peika í verandi stund hvør sín veg. Meðan vit hava verið á veg uppeftir, hava grannarnir staðið eitt sindur í stað. Nú er vent í holuni, og vit eru í fríum falli, samstundis sum B36 hevur fingið fatur á rætta endanum.
Tí verður helst sera spennandi at siggja Kristi himmalsferðardag, hvussu leikur fer. Formkurvar og standur annars hevur vanliga onga ávirkan á, hvussu dystirnir okkara millum plaga at enda.
Men, hósdagin skulu finalistarnir so finnast, og sum er hava vit útivallarmálið, ið er munurin í skrivandi stund.
Vit vita tó, at skulu vit gera okkum vónir um at sleppa í ársins steypafinalu, skulu aðrir bollar í suppuna, sæð í ljósinum av gongdini hjá okkum seinastu dystirnar.
Vit gleða okkum almikið til spennandi dystin hósdagin kl. 15.00 og bjóða øllum vælkomin í Gundadal, okkara leikvøll.
Góðan dyst og koyr á, HB!!!!
Seinnu hálvfinalurnar eru hesar:
2505 HB – B36 (1-1)
2505 NSÍ – KÍ (2-2)
Í sambandi við dystin verður skipað fyir upphiting í Bowlinghøllini. andlitsmáling og fjepparalutir verða at fáa. Buffet fyri 125 krónur er at fáa frá kl. 12-14, børn sleppa fyri hálvan prís.
Síðani verður skrúðgonga oman í Gundadal. Eisini fer Sportigan at hava sølu í HB-húsinum frá kl. 14.00.


text:
Borgarstjórin og stóri atkvøðuslúkurin seinasta býráðsval stillar seg enn einaferð á odda fyri javnaðarlistanum í Havn.
Suðurstreymoyar Javnaðarfelag hevur í kvøld haft sín triðja uppstillingarfund til býráðsvalið, sum verður um júst 3 mánaðir. Tað er javnstøða millum kynini á listanum og valevnini eru hesi:
Heðin Mortensen, borgarstjóri, Tórshavn
Theresa Turidardóttir Kreutzmann, stjóri, Argir
Høgni Joensen, skúlastjóri, Tórshavn
Bjørg Dam, sjálvstøðug, Tórshavn
Heri Ólason Dam, varaskúlastjóri, Tórshavn
Kristianna Winther Poulsen, tingkvinna, Hoyvík
Djóni Nólsøe Joensen, tingmaður, Tórshavn
Helena Dam á Neystabø, býráðslimur, Tórshavn
Tróndur Sigurðsson, býráðslimur, Tórshavn
Bjørghild Djurhuus, býráðslimur, Argir
Bergur Arnbjarnarson Dalsgarð, lesandi, Tórshavn
Halla Samuelsen, býráðslimur, Tórshavn
Hákun Skovbo Dalsgaard, SU, Tórshavn
Emly Djurhuus, námsfrøðingur, Kollafjørður
Sum sæst eru fýra av teimum, ið stilla upp, frammanundan løgtingslimir fyri Javnaðarflokkin á løgtingi. Tey eru Heðin Mortensen, Kristianna Winther Poulsen, Helena Dam á Neystabø og Djóni Nolsøe Joensen.
Hinvegin stilla Elin Lindenskov og Sigrun Mohr ikki uppaftur. Elin Lindenskov hevur sitið drúgvt tíðarskeið í Tórshavnar býráð og fekk 178 atkvøður seinast. Sigrun Mohr var vald inn fyri Javnaðarflokkin síðsta býráðsval, tá ið hon fekk 181 atkvøður.
Heðin Mortensen fekk rekordnógvar atkvøður seinasta býráðsval, sum var í 2012. Hann fekk 2.637 atkvøður, sum var meira enn helmingin av øllum atkvøðunum hjá Javnaðarflokkinum, ið fekk 4.599 atkvøður og harvið reinan meiriluta.


text:
Sum aldri áður bjóða klaksvíkingar ólavsøkugestum vælkomnum til Havnar í ár. Tóra við Keldu setur ólavsøkuna, og afturvið hevur Føroya Bjór bryggjað eina heilt serliga Skansaøl til tjóðardagin hjá øllum føroyingum, ið stevna til Havnar. Og hvør veit, kanska vinnur manningini á Klaksvíksbátinum á Drekanum Reyða av Argjum. Og ikki eitt ólavsøkuorð um Pride á hesum sinni.
Myrkabrúna liturfløskan er so stór, at hon lættliga fjalir Skansan, sum Magnus Heinason bygdi í 1580. Tí er tað einki annað enn eitt politiskt statement, at klakvsíksbryggjaríið á henda hátt setir landsins Skansa á skrá, meðan íslendskir motorsúkklugestir gera klárt at fara umborð á Norrønu í bráðkomna summarhitanum.
Úr Klaksvík siga tey, at aktuella Skansaølin er avmarkað serbryggj, sum er bryggjað við virðing fyri tí farna, men við framtíðarinnar avbjóðingum í huga.
Skansaølin úr Klaksvík hevur ein vakran reyðan lit, átøk Tórsbjórini, sum var gávubryggj til Havnina, tá hon fylti hundrað í 2009. Hartil er smakkurin merktur av serligu maltsamansetingini, ið er søt og mild. Styrkin er 4,6 % og summarkryddaða ølin er væl egnað til allan føroyskan ólavsøkumat, nú tjóðarhátíðin stundar til. Góða ólavsøku, allir gestir, sum í hesum døgum skipa upp og leggja leiðina til Skanshavnar!


text:
Vágs kommuna verður partur av Earth Hour 2017 tiltakinum, sum WWF, World Wildlife Fund” skipar fyri á 10. ári í ár. Tað upplýsir kommunan í skrivi sent miðlunum.
Earth Hour er eitt afturvendandi tiltak, sum í 2017 verður hildið fyri 10. ferð. Milliónir av fólkum, fyritøkum, kommunum, bygdum og býum kring allan heim luttaka í Earth Hour tiltakinum við at sløkkja ljósið í 1 tíma, fyri á tann hátt at seta veðurlagið í brennidepilin.
Earth Hour er heimsin størsta veðurlags-tiltak og hevur Vágs kommuna eisini gjørt av at verða partur av Earth Hour 2017.
- Hóast vit eru ein lítil kommuna í heims høpi, so halda vit, at tað hevur týdning, at vit eisini taka ábyrgd og gera okkara til seta fokus á veðurlagsbroytingar, sigur Dennis Holm, borgarstjóri.
- Vit vilja, eins og milliónir av fólki kring Heimin, seta fokus á vit hava eina ábyrgd yvirfyri eftirkomarum okkara og skulu virða Jørðini í tí tíðarskeiðinum vit “hava hana til láns”. Í Vágs kommunu fara vit, eins og so nógv onnur støð kring Heimin, at sløkkja tey gøtuljósini, sum ráðiligt er at sløkkja. leygardagin 25. mars millum kl. 20.30 og 21.30, leggur hann afturat.
Vágs kommuna fer eisini saman við Páls Høll at skipa fyri tiltaki við “svimjing og friði”, har ljósini í Páls Høll verða sløkt og høllin upplýst av stearinljósum, meðan Petur Martin Johannesen fer at spæla klaver-tónar. Tiltakið er ókeypis!
- Vit fara eisini at heita á borgarar okkara um at vísa virðing fyri Jørðini og okkara eftirkomarum við at luttaka í átakinum og sløkkja tey ljós, sum ráðiligt er at sløkkja. Eisini fara vit at heita á stovnar og fyritøkur um at luttaka í tiltakinum og nýta høvið til at taka upp spurningin um orkunýtslu okkara, sigur Dennis Holm.


text:
Feilur 40
Feilur 40 er ein feilkoda, ið aloftast verður nýtt í samband við feilum/trupuleikum við teldu.
Feilur 40 merkir í høvuðsheitum at feilurin er 40 centimetrar frá trupuleikanum. Er trupuleikin í telduni, ja so er feilurin 40 cm. frá telduna. Hetta passar væl saman við tí frástøðu ein brúkari vanliga situr frá sínari teldu og merkir hetta sostatt at feilurin liggur hjá brúkarinum av telduni, tvs. ein brúkarafeilur.
Upprunaliga varð setningurin nýttur innanhýsis í ravmagnsvinnuni, soleiðis kundin ikki føldi seg raktan í fall hann hoyrdi teknikarnir tosa um ein feilur 40. Í dag er setningurin tó so breitt kendur og hava aðrar vinnur, kanska einamest KT-vinnan, tikið hann til sín og er tað tí ikki gjørligt at nýta hann á sama hátt sum fyrr.
Ein Skipan 60-feilur er av sama slagi. Feilurin er 60 cm. (uml. eina armslongd) frá skipanini.


text:
Næstu dagarnar verður høvið til at hava ein dialog um etiskar spurningar í sambandi við grindadráp. Rúni Nielsen og Marna Frida Olsen fara at sýna dokumentarfilmin Grindahvalur og aftaná verður bjóðað til sakligt kjak, har tey millum annað fara at umrøða “positiv alternativ til hendan gamla siðin”, sum tey taka til.
Grindahvalur er ein flottur og upplýsandi dokumentarfilmur, 30 minuttir langur, gjørdur av filmsfólki úr Onglandi í samstarv við føroysk umhvørvisáhugað. Hann varð frumsýndur í Norðurlandahúsinum í januar, har umleið 300 fólk vóru og hugdu, og eitt gott kjak kom burtur úr. Sir David Attenborough leggur fyri í filminum. Frásøga og undirtekstur er á føroyskum.
At fyrireikararnir vilja hava onnur sjónarmið fram, vísir tíðindaskrivið, sum tey hava sent út. Tey vísa á, at grindadrápið í Hvannasundi seinasta týsdag var ikki uttan trupulleikar. Drápið tók ov langa tíð, mønustingarar boygnaðu, og nakrir hvalir, sum ongantíð vórðu dripnir, svumu í tímavís við tað blógugta vatnið, har familja teirra varð dripin.
- Grindahvalir eru sera sosial djór, ið halda saman gjøgnum bæði gott og ringt, siga fyrireikararnir, sum vilja hava føroyingar at kjakast um etiskar spurningar í sambandi við grindadráp.
Skráin fyri tiltakið er hendan:
Mikudag 3. august
Stað: Listastovan í Miðvági
Tíð: kl. 20:00
Hósdag 4. august
Stað: Sirkus í Tórshavn
Tíð: kl. 20:00
Leygardag 6. august
Stað: Atlantis Bio í Klaksvík
Tíð: kl. 14:00
Mánadag 8. august
Stað: Seglhúsloftið á Tvøroyri
Tíð: kl. 20:00 Pál Weihe verður at svara spurningum um heilsuárin av grind og spik


text:
Aftur á kós móti einum sjálvstøðugum Føroyum
Dan Klein --- 06.08.2012 - 11:30
Fyri Føroyum skulu føroyingar ráða. Hesi orð eiga at vera so fullkomiliga náttúrlig fyri okkum sum búgva í landinum. Hvør vil ikki ráða yvir sær sjálvum? Men ein partur av føroyingum, hevur søguliga ikki tikið undir við hesum sjónarmiði. Tí er tað stórhending og eitt nýbrot, at løgmaður, formaður Sambandsfloksins, á Ólavsøku kunngjørdi, at hann ynskir at Føroyar gerast sjálvstøðugt land.
Útmeldingin merkir, at loksins er hetta týðandi evni komið aftur á skrá. Fyri flestu føroyingar, óansæð politiskan lit, hevur tað verið ein oyðimarkargongd, at sjálvstýrismál hava verið mestsum deyð og jarðað seinastu árini. Tí er tað djarvt og neyðugt av løgmanni at siga sum er, at tørvur er á broytingum í ríkisrættarligu støðu okkara. Hann hevur púra rætt í, at vit kunnu ikki halda fram at stinga høvdið í sandin og lata sum trupulleikarnir ikki finnast. Vit mugu byrja at skifta orð um og mýkja hetta eksistensiella mál aftur og royna at finna eina semju.
At tað er formaðurin í sambandsflokkinum, ið kemur við útsøgnini, hevur tann fyrimun, at hon noyðir onnur sambandsfólk út úr holunum. Og undir umrøðuni av løgmansrøðuni hevur tað verið áhugavert at hoyra sambandsfólk sjálvi seta orð á, hvussu langt tey eru sinnaði at fara á sjálvstýrisleið. Gleddist um at fleiri teirra siga seg ynskja sjálvberandi búskap, støðugt at yvirtaka fleiri málsøkir og at vit gerast sjálvstøðugt land í einhvørjum felagsskapi við Danmark.
Løgmaður hevur sparkað eitt tiltrongt kjak í gongd innanveggja í Sambandinum um ríkisfelagsskapurin í verandi líki eisini er ein hóskandi skipan framyvir. Við hesum er tað eydnast at blása lív aftur í fullveldiskjakið, og Sambandið hevur yvirhálað Sjálvstýrisflokkin, Fólkaflokkin og Miðflokkin við fleiri bátslongdum. Vit fylgja spent gongdini og eg velji at trúgva, at hetta er byrjanin til eitt nýtt tíðarskeið í føroyskum sjálvstýrispolitikki. Har vit megna at finna semju um okkara framtíðar støðu millum onnur lond. Semju um, at fyri at vit skulu fjølgast og trívast, er neyðugt at vit støðugt mennast vinnuliga, mentanarliga og tjóðskaparliga. Tá fullveldisstríðið var fremsta politiska raðfesting frá 1998 fluttu fólk heim í hópatali, tí tey vildu vera við til at byggja land. Hesa kenslu kunnu vit fáa fram í fólk aftur og tá kunnu vit útinna kraftarverk. Eftir sigurin hjá teimum sameindu við El Alamein, segði Sir Winston Churchil hesi víðagitnu orð: “This is not the end. It is not even the beginning. But it is, perhaps, the beginning of the end”.
Kanska hetta er byrjanin til endan á “Danmark forsåvidt angår Færøerne”. Kanska er tað skjótt ein farin tíð, at vit brúka meginpartin av politisku orkuni uppá at kjakast um fyrimunir og vansar við fullveldi og sambandi, alt meðan vit ikki flyta okkum úr stað. Vóni tað ikki er fjart úti í framtíðini, at vit fara at brúka alla politiska orku til at menna einar blómandi, sjálvstýrandi Føroyar. Tí fyri Føroyum skulu føroyingar sjálvandi ráða.
Gunvør Balle
Tingkvinna


text:
Lønarhækking á 2,2 prosent frá 1. juni í ár og 2,3 prosent frá 1. juni 2017. Føroya Arbeiðsgevarafelag og Maskinmeistarafelagið hava gjørt semju um nýggjan sáttmála.
Semjan er harvið á sama stigi, sum tann semjan, ið arbeiðarafeløgini gjørdu fyrst í mai. Umframt lønarhækkingina eru aðrar tillagingar í sáttmálanum, sigur Vinnuhúsið.
Føroya Arbeiðsgevarafelag heldur annars árliga aðalfund sín í dag, har roknskapurin verður lagdur fram og nevndin verður vald. Í nevndini fyri Arbeiðsgevarafelagið sita nú Bergur Poulsen, sum er formaður, Høgni Hansen, Kristoffur Laksá, Jón Sigurdsson, Atli Gregersen, Bogi Jacobsen og Fróði Magnussen.


text:
Góðu næmingar og foreldur Sankta Frans skúli 13/02-17
Eins og undanfarin ár, fara vit at hava føstuhald á skúlanum.
Hjá okkum verður hetta føstulávintsmánadag 27/02-17.
Í ár hava vit valt at hava eitt tema til grýlurnar.
Temaðið hesuferð er “Heimagjørd grýluklæðir”.
Á hvørjum ári vera heiðursgávur givnar til grýlurnar s.s. Vakrasta grýla, stuttligasta grýla, fittasta grýla o.a., og fyri at taka lut í hesari kapping, má grýlan passa til temaðið.
Børnini kunnu tó koma í keyptum klæðum, men so eru tey ikki við í kappingini, um at gerast ársins grýla.
Vónandi taka tit væl undir við hesum.
Vinarliga
Leiðslan


text:
Sandoyggin skal vera eitt sokallað lívfiskaøki og um ikki so langa tíð fer Bakkafrost at byggja eina stóra lívfiskastøð í Skálavík, sum kemur at liggja mitt í bygdini.
Regin Jacobsen, stjóri á Bakkafrost segði við útvarpið um dagarnar, at skjótt verður farið at kannað møguleikarnar at byggja støðina. Men útlitini fyri at byggja eina slíka lívfiskastøð í Skálavík eru góðar, tí frá kommunurnar síðu er rættiliga nógv gjørt – serliga tá vit hugsa um feskvatn, sum skal til eina slíka støð eins og saltvatn er ongin trupulleiki at fáa atgongd til.
So sigast má at hetta er ein sera spennandi verkætlan fyri bygdina.
Bakkafrost rekur annars nú lívfiskastøðina í Skopun.


text:
Tjúkkur jakki frá Saint tropez til sølu. Mp 150kr.
Vøra dagførd: 12-01-2018
Seinasta boð
0,-
Seljari: Meir um seljara
Miriann Sofía Poulsen
Spurningar til seljara
11.12.2017 - 17:15 Spurningur:
Eg eri i iva um eg passi hann. Altso eg eri ein xl std. Tú skrivar at tú vanliga brúkar m/l og passar hann . So hugsi eg.. Er hann kanska ein Heilt lítil xl. ? Haldi annars ikki at Saint tropez vanliga eru so lítil i støddini. :)
Svar:
Tú má gjarna royna hann. Eg kann taka hann við til havnar í morgin. Sig mær bara frá.🙂
10.12.2017 - 15:45 Spurningur:
Er jakkin í penum standi ?
Svar:
Ja haldi tað.🙂
14.11.2017 - 18:50 Spurningur:
Kann hann fáast til Havnar?
Svar:
Sjálvandi, tað er eingin trupulleiki.🙂
27.09.2017 - 19:55 Spurningur:
hann er x-large, svarar støddin til hettar?
Svar:
Altso hann hevur nokkso langar ermar, men annars haldi eg ikki hann virkar stórur. Brúki sjálv, vanliga M/L og eg passi hann.


text:
Orð og lag: Hamferð
Froysandi, goysandi alda
Skalt tú knúsa meg í nátt
Ræðsla mín túsundfaldað
Skalt tú svølgja far mítt rátt
Hálva lívið mítt havi eg livað her
Og deyðin hevur hótt meg hvørja ferð
Ongin dagur uttan bønarfund
Kanst tú bjarga mær í hesi lagnustund
Stari inn í deyðans kjaft
Froysandi, goysandi alda
Skalt tú knúsa meg í nátt
Ræðsla mín túsundfaldað
Skalt tú svølgja far mítt rátt
Hálva lívið mítt havi eg livað her – Í logn og ódn
Og deyðin hevur hótt meg hvørja ferð – Við ýli og tøgn
Ongin dagur uttan bønarfund – Við lít á hann
Kanst tú bjarga mær í hesi lagnustund – Nú trúgvin svann(III)
Eg vakni brátt
Sveimandi
Eyga festir seg at
Hvítnaðum kroppi
Ruggandi á skorpuni
Svinnur, søkkur
Eygu fyrr glógvandi, slóknað
Seinastu ferð
Seinastu ferð


text:
Lag: Skorstensfejeren gik en tur …
Øll tey mettu reisa seg,
øll tey mettu reisa seg, reisa seg,
øll tey mettu reisa seg.
Øll tey klænu reisa seg.
Øll tey fittu reisa seg.
Øll við dellum reisa seg.
Øll við vísdómsjakslum reisa seg.
Øll tey bragdligu reisa seg.
Øll, ið snorka, reisa seg.
Øll tey penu reisa seg.
Øll tey avgomlu reisa seg.
Øll tey ungu reisa seg.
Øll tey giftu reisa seg.
Øll tey nærsýntu reisa seg.
Øll við brillum reisa seg.
Allar britur reisa seg.
Øll tey smartu reisa seg.
Øll við yvirskeggi reisa seg.
Allir revar reisa seg.
Øll tey gloymsku reisa seg.
Øll tey ríku reisa seg.
Øll tey smartu reisa seg.
Øll tey fínu reisa seg.
Øll við oyraringum reisa seg.
Øll í felag reisa seg,
øll í felag reisa seg, reisa seg,
øll í felag reisa seg.


text:
Vegna veður verða allir húsarhaldsposar í Klaksvík, Haraldsundi og Kunoy heintaðir í dag, mikudag, og ikki í morgin, hósdag, sum vanligt.
- IRF gjørt vegleiðing til vinnu og stovnar
- Vandamikið at burturbeina fýrverk skeivt
- Marknaðar/samskiftisfólk til IRF
- Broyting í innsavnan í Klaksvík, Haraldsundi og Kunoy vegna veður
- Spar við at endurnýta
- Ballimaskinan varð loysnin
- IRF funnið góða loysn
- IRF tekur ikki ímóti í morgin, 6. november
- Royna at skilja og endurnýta á Tvøroyri
- Áheitan frá Reinsitænastuni hjá IRF
- Nøgdir av burturkasti seta met – IRF megnar ikki at brenna undan
- 8,3 mia. tons av plasti eru framleidd síðani 1950’ini – størsti parturin er til enn
- Dekk skulu burturbeinast á rættan hátt
- Trøllavík – miðstøð hjá IRF í Suðuroynni
- Boða IRF frá um bústaðarbroyting
- Burturbeining av leivdum av slakti
- Glaskrukkur verða ikki endurnýttar
- Gips skal latast til IRF fyri seg
- Asbest kann viðføra krabbamein – verið sera varin við burturbeining
- Tak plastið av lýsingum og bløðum, áðrenn tú letur pappírið til endurnýtslu
- Eiga at hava eina brennistøð fyri alt landið
- Vága kommuna ynskir at endurnýta sum mest
- Fá kunning frá IRF í lumman
- Maður hjá IRF illa skorin
- Gamalt jarn verður endurnýtt


text:
Eykaaðalfundur 8. februar 18. januar 2018 | TB
Minningarorð um Poul Erik Smedemark 12. januar 2018 | TB
Jóla- og nýggjársheilsan frá TB 22. desember 2017 | TB
Sáttmáli gjørdur við Salmund 12. desember 2017 | TB
Hovedungdomstræner til TB 1. desember 2017 | TB
Eirikur longt sáttmálan 23. november 2017 | TB
B1 venjaraskeið við Stórá13. november 2017 | TB
Ein týðandi partur av okkara arbeiði at menna ungdómsfótbóltin í felagnum, er at fáa fleiri fólk at hjálpa til við venjingunum, og ikki minst at okkara venjarir fáa tær neyðugu venjaraútbúgvingarnar.
Í vikuskiftinum var so B1-venjaraskeið hildi við Stórá.
B1-venjaraskeiði … Les meira
Óheintaðir basarvinningar6. november 2017 | TB
Vinningar á lutaseðli, sum ikki eru heintaðir í samband við basarin eru hesir:
- 1 eskj karamellir: Hvítur G 7075
- Gávukort frá Alval: Hvítur G 7021
- Gávukort frá Bónus: Ljósabláur H 31525
- Gávukort Bónus: Grønur H 28502
- Fototól: Ljósareyður H … Les meira
Aðalfundur felagsins2. november 2017 | TB
Tvøroyrar Bóltfelag skal við hesum boða frá aðalfundi tórskvøldið 16. November klokkan 18:00. Aðalfundurin verður hildin í hølum felagsins við Stórá og skrá sambært lógum felagsins.
Nevndin.
Myndir frá ársveitslu29. oktober 2017 | TB
Leygarkvøldið var ársveitslan hjá TB/FC Suðuroy/Royn hildin.
Í samband við veitsluna vóru leikararnir úr Effodeildini og 1. deild heiðraðir. Niðanfyri sæst listin yvir heiðursvinnararnir.
1.deild Ársins framstig: Rani Johansen Ársins Ungi Leikari: Andrias Sørensen Ársins Leikari: Teitur Krosslá Mortensen
Effodeildin … Les meira


text:
Kyndlar: Í kvøld 30. dec kl 19 hava vit øll høvi at gera kyndlar til kyndlagonguna í annaðkvøld. Vit møtast í Býlingshúsinum. Havi okkurt “toy” ella “stoff” við tykkum, td eitt gamalt lak, buksur ella líknandi uttan nylon. Tað allarbesta er hessian.
Nýggjárshald 31. dec kl 22
Nýggjárshaldið Inni á Gøtu byrjar við kyndlagongu kl 22 nýggjársaftan frá vendiplássinum við Býlingshúsið. Vit ganga inn eftir Ovarugøtu og út aftur eftir Niðarugøtu, har vit enda við at seta eld á nýggjársbálið í Klingruni. Í ár verður tað Jústines Eidesgaard frá Ovarugøtu 1, sum fer at halda nýggjársrøðuna.
Vit hava brúk fyri hjálp til fyrireiking av bálinum og blikkum. Hetta tekur umleið 1 tíma, um vit eru væl mannað. Vit møtast við bálplássið á Klingruni kl 13. Tikið verður ímóti brenni til bálið frá kl 13 nýggjársaftan.
Gott nýggjár


text:
Hóskvøldið 27. apríl klokkan 19.30 verður stórur pallborðsfundur í Mentanarhúsinum í Fuglafirði í sambandi við árliga Bindifestivalin.
Luttakararnir við pallborðið fara at varpað ljós á handverkið, og um tað hevur týdning fyri hin einsataka og fyri samfelagið, at fólk duga handverk. Spurt verður millum annað, hví vit skulu varðveita gamla siðaarvin.
Tey, sum manna pallborðið eru:
Guðrið Poulsen, leirlistakvinna
Hanna Jensen, forkvinna í mentanarnevnd løgtingsins og miðnámsskúlalærari
Bjartur Larsen, grótlaðari
Karolina Matras, Cand.Pæd Psyk, Námslektari í sálarfrøði, mál- og lesimenning
Marita Rasmussen, stjóri Føroya Arbeiðsgevarafelag
Magni á Lakjuni, útbúgvingarstjóri, yrkisrættað miðnám
Torfinn Nón, byggifrøðingur og snikkari
Martin Kúrberg, rúsevnisráðgevi
Orðstýrari er Solby A. Christiansdóttir


text:
Lionel Messi og pápin, Jorge Horacio Messi, eru báðir dømdir fyri skattasvik. Lionel Messi er dømdur 21 – mánaðar treytaða fongsulsrevsing, men hann skal allarhelst ikki sita tann dómin. Sponsk lóg er soleiðis háttað, at allir dómar undir tvey ár eru treytaðar. Tað vil siga, at um Messi ikki verður dømdur fyri nakað annað næstu tvey árini, so skal hann ikki inn at sita hendan dómin.
Messi og pápin fingu eina bót á ávíkavíst 2 og 1,5 milliónir evrur. Umframt hettar rindaðu teir báðir eina “sjálvbodna upphædd” á fimm milliónir evrur í 2013, sum varð sagt at vera ein rætting fyri tað, sum teir manglaðu at gjalda í skatti í Spania.
Lionel og Jorge Messi høvdu snýtt myndugleikarnar við at hava peningin goymdan í skattaskjólum í ymiskum londum.
Afturat dóminum, sum kom í dag, so er pápin hjá Messi eisini dømdur sekur í at hava snýtt spanska statin fyri 4,1 milliónir evrur í árunum frá 2007 til 2009.
Felagið hjá Messi, Barcelona, sendi tíðindaskriv út, eftir at dómurin varð kunngjørdur. Har kunngjørdi felagið, at tað stuðlaði bæði Messi og pápanum. Tá hann hevur goldið tann partin, ið hann skyldar sponskum myndugleikum, og tað er upphæddin sum feðganir rindaðu í 2013, so metir Barcelona hann ikki sum brotsmann.
Keldur:
Lionel Messi sentenced to 21 months in prison for tax fraud, but likely won't serve
Lionel Messi handed jail term in Spain for tax fraud


text:
Á ein hátt er tað ein gáta, at Føroyar ikki fingu olympiskan limaskap, tá ÍSF og Olympiska Nevnd Føroya søktu um limaskapin á heysti í 1984. Tá í tíðini var ongin regla í gildi um, at OL-limalond skuldu vera fullveldir, og eisini eftir 1984 fingu lond, sum ikki vóru fullveldir, olympiskan limaskap. Aruba, Cook Islands og Guam fingu limaskap í 1986, og Samoa fekk limaskapin í 1987.
Tilsamans hava 13 lond olympiskan limaskap, sum ikki eru fullveldir, men síðan fyrra helming av 1990’unum hevur verið læst og fyribundið í IOC, og hjálond hava onga atgongd havt har. Hetta sannaði ÍSF eisini, tá felagsskapurin í herdari umsókn frá 2004 vísti á, at føroyska ynskið um IOC-limaskap skal viðgerast eftir reglunum, sum vóru galdandi í 1984. Svarið var noktandi.
OL-hugur longu í 40’unum
Søgan um føroysku royndirnar at fáa olympiskan limaskap er long og kringlut. Á ein hátt kann sigast, at hon gongur aftur til beint eftir krígslok, tá ÍSF bara hevði fá ár á baki. Martin Holm var vorðin formaður í 1946, og tá olympisku leikirnir skuldu haldast í London í 1948, ætlaðu føroyingar sær niður at hyggja. Teir tryggjaðu sær 40 atgongumerkir til kappingar í eina viku.
Ólukkutíð lá ikki fyri hjá Ternuni, sum skuldi sigla ferðalagið til Onglands, at fara avstað, og ferðin varð av ongum. Men ætlanin vísir, at dreymurin um OL livdi longu tíðliga í tíðini hjá ÍSF, og 34 ár seinni, tá fleiri føroyskar ítróttagreinir høvdu fingið altjóða viðurkenning, varð Olympiska Nevnd Føroya stovnað. Í hana komu Niels Juel Arge, Tórmóður Djurhuus og Heðin Mortensen.
Tann 21. september í 1982 greiddi Heðin Mortensen frá á fundi í nevndini, at borðtennis, svimjing, hondbóltur, flogbóltur og badminton nú høvdu altjóða viðurkenning. Treytin fyri at fáa olympiska viðurkenning var júst, at eitt land hevði fimm altjóða viðurkendar ítróttagreinir. Badminton var enn ikki vorðin olympisk ítróttagrein, men tað fór væntandi at henda skjótt.
Endamálið hjá Olympisku Nevnd Føroya var formliga og fíggjarliga at fáa í lag olympiska luttøku, og í september 1984 var nevndin saman at viðgera orðaljóðið í umsóknini, sum Tórmóður Djurhuus hevði sett saman. Umsóknin varð reinskrivað, týdd til enskt og send avstað saman við viðtøkunum fyri nevndina. Vónir vóru tá avgjørt um, at limaskapurin skuldi koma í lag.
Long tíð gekk, áðrenn føroyingar frættu aftur frá IOC. Hetta var í mai 1987. IOC heitir tá á nevndina um at gera nakrar broytingar í viðtøkunum fyri sjálva nevndina, so tær samsvara við krøvini hjá IOC. Nevndarlimirnir í Olympisku Nevnd Føroya eru sannførdir um, at verða hesar broytingar framdar, er leyst og liðugt við limaskapinum.
Tann 13. oktober í 1987 er nevndarfundur í olympisku nevndini, og samtykt verður at kalla inn til eykaaðalfundar við viðtøkubroytingunum og vali av nýggjari nevnd á skránni. Fundurin verður hildin 22. oktober 1987. Viðtøkubroytingarnar verða samtyktar, og Niels Juel Arge, Tórmóður Djurhuus og Heðin Mortensen fara úr nevndini.
Bíða eftir upptøku
Í nýggju nevndina, sum skipaði seg februar 1988, komu Tórleif Sigurðsson, Tórgerð Nielsen, Jan Günther, Jón á Steig og Mogens Brix. Torleif gjørdist formaður og Tórgerð næstforkvinna. Á nevndarfundi í mai 1990 varð tosað um, at Føroyar kanska áttu eitt ella tvey ítróttafólk, sum kundu kvalifisera seg til olympisku leikirnar í Barcelona í 1992, eitt fólk í renning og eitt í svimjing.
Eina viku eftir hetta hevur nevndin samband við eina Mrs. Beddow hjá IOC um viðtøkubroytingarnar, sum IOC hevði samskift við gomlu nevndina um. Framdu broytingarnar í viðtøkunum kundu góðtakast, nevndi IOC-umboðið, og aðalfundarfrágreiðingin hjá føroysku nevndini skuldi sendast IOC í Sveis, fekk nýggja nevndin at vita.
Um hetta mundið ger fótbólturin seg til reiðar at fara út í Evropa at kappast, og Torleif Sigurðsson, formaður í FSF, sigur seg úr olympisku nevndini. Tórgerð Nielsen verður forkvinna. Í september 1990 – samstundis sum Føroyar vinna á Eysturríki í fótbólti – frættir nevndin, at næsti IOC-fundur verður í Birmingham í 1991, og har kemur føroyska umsóknin til viðgerðar.
Men í 1991 hava umboð fyri Olympisku Nevnd Føroya samband við skrivaran hjá danska IOC-liminum, Niels Holst Sørensen. Tá bendir sumt á, at tað verður ikki so lætt at fáa limaskap, hóast Niels Holst Sørensen sjálvur letur væl at. Ein bóklingur, sum m.a. Atli Dam, løgmaður, skrivar sítt viðmæli í, verður gjørdur at greiða frá, hví Føroyar eiga at fáa limaskap. Hann fer víða um lond.
Í mars 1992 er olympiska nevndin aftur saman, og tá verður nevnt, at upptøkufundur í IOC verður aftur í 1993. Ongin avgerð er tikin í Birmingham í 1991. Nevndin umrøður, hvussu hon kann heita á hvønn IOC-lim sær um at fáa Føroyum limaskap. Í mai sama ár veit Tórgerð Nielsen at siga, at nú hevur Joao Havelange, FIFA-forseti, viðmælt føroyska IOC-limaskapin.
Á hesum fundinum er upp á tal, at føroyingar skulu fara á olympisku leikirnar í Barcelona at bjóða Juan Antonio Samaranch, IOC-forseta, til Føroya. Hann fær ikki innbjóðing tá, men hetta er maðurin, sum hevur størsta valdið í IOC. Hann var ítróttaráðharri í Franco-stjórnini í Spania longu frá 1967, og í 1980 gjørdist hann IOC-forseti eftir at hava verið spanskur sendiharri í Moskva.
Stóra afturstigið
Í desember 1992 verður aftur nýggj olympisk nevnd vald í Føroyum. Í hana koma Magni Arge, Finnur Helmsdal, Katrin Joensen, Jákup Frants Larsen og Jón á Steig. Magni Arge verður formaður. Longu í februar 1993 staðfestir nevndin, at striltið gongst við limaskapinum, tí hóast Føroyar halda seg uppfylla allar treytir, vil IOC nú ikki loyva smátjóðum uppí.
Undan kavi koma tvinni viðurskifti, sum vísa, at hurðin í veruleikanum er afturlatin í IOC. Magni Arge leggur frá sær í 1995, tá hann vorðin stjóri í Atlantic Airways, og skrivar til ÍSF, at hann hevur roynt at virkað fyri føroyska IOC-limaskapinum, men gavst við tí, tá IOC gjørdi av at skerpa krøvini til nýggjar limir, sum nú skulu prógva, at teir umboða suverenar statir.
Fundurin, har hetta er komið fram, var IOC-fundurin í Monaco í 1993, har spurningurin um nýggjar limir var til umrøðu. Ein finnlendingur, Peter Tallberg, royndi nakað eftir hetta at tala Føroya søk á fundi við Juan Antonio Samaranch, men Samaranch ætlaði sær onki at gera vegna Føroyar, hevði hann sagt, tí so kundi hann fáa trupulleikar av Katalonia og Gibraltar, ið heldur ikki vóru statir.
Nú verður ásannað í nevndini og ÍSF, at føroyingar tykjast hava rent seg fastar í spurninginum um olympiskan limaskap. Í 1997 verður Olympiska Nevnd Føroya niðurløgd og løgd undir ÍSF. Upplýst verður á ÍSF-aðalfundi, at Peter Tallberg tá hevur sent skrivaranum hjá Juan Antonio Samaranch bræv og boðið forsetanum til Føroya. Til Føroya kom hann tó ongantíð.
Herja á av nýggjum
Tað næsta stóra stigið, sum verður tikið í sambandi við royndirnar vinna Føroyum IOC-limaskap, verður tikið í 2001, tá Kári á Rógvi, løgfrøðingur, kunnar ÍSF-stjórnina um, hvussu evstalógin hjá ÍSF kann verða tillagað soleiðis, at hon samsvarar við IOC-krøv. Nýggj evstalóg verður løgd fyri stjórnina í 2002, og hon verður samtykt.
Um hetta mundið er bjartskygnið í ÍSF stórt. Bæði Anfinn Kallsberg, løgmaður, og Anders Fogh Rasmussen, danskur forsætisráðharri, hava givið sítt viðmæli um at fáa føroyska limaskapin í lag. Víst verður á ÍSF-aðalfundinum í 2002 á, at heili 13 lond í IOC eru ikki fullveldir, og við virknu føroysku umsóknini frá 1984 eiga Føroyar at kunna gerast limir.
Men grús er í maskinarínum, um føroyingar vilja síggja tað ella ikki. Tá norðurlendska olympiska nevndin er í Føroyum í 2002, leggur Kári á Rógvi fram uppskot um endurnýggjaða umsókn um føroyskan limaskap. Øll londini uttan Svøríki stuðla Føroyum. Umboðið hjá Svøríki er Gunilla Lindberg, varaforseti í IOC. Hon sigur stutt og greitt, at IOC upptekur bara sjálvstøðug lond.
ÍSF gevst ikki av teirri orsøk, og tann 19. januar í 2004 verður endurnýggjaða umsóknin úr Føroyum send IOC. Víst verður á, at hetta er ikki nýggj umsókn, men eitt framhald av umsóknini frá 1984, og at í Føroyum eru níggju sersambond við altjóða viðurkenning. IOC krevur bara, at eitt land hevur fimm altjóða viðurkendar ítróttagreinir.
Saman við Kára á Rógvi hevur løgfrøðingurin, Bárður Larsen, hjálpt ÍSF at orða umsóknina. Teir vísa á, at ÍSF hevur verið sjálvstøðugt ítróttasamband síðan 1939, og at Føroyar taldust millum londini, sum stovnaðu altjóða paralympisku nevndina, IPC, í 1989. Veruleikin er, siga teir, at allir altjóða felagsskapir av týdningi hava viðurkent Føroyar sum sjálvstøðuga ítróttatjóð.
Teir siga eisini, at Føroyar í mesta lagi kunnu sigast at vera í kongsfelagsskapi við Danmark og ikki ogn hjá Danmark, og vísa samstundis á, at fleiri lond, sum ikki vóru fullveldir, fingu limaskap eftir 1984. Her sipa teir til til Aruba, Cook Islands, Guam og Samoa. Viðmælir frá nær og fjar eru løgd við umsóknini, og IOC váttar at hava móttikið umsóknina 9. mars í 2004.
Rogge noktar eisini
Um sama mundið er fundur í Evropeisku Olympisku Nevndini, sum Føroyar heldur ikki eru limir í, men sum føroyingar sleppa við á sum eygleiðarar, tí írin, Patrick Hickey, ruddar slóð fyri tí. Við á fundin fara Sølvi Reinert Hansen og Petur Elias Petersen. Teir hitta tá sjálvan IOC-forsetan, Jacques Rogge, men fáa ongan formligan fund í lag. Hann fær tó boðini um føroyska ynskið um limaskap.
Í apríl 2004 kemur svar frá Rogge um formligu umsóknina. Hann vísir til treytirnar fyri upptøku, ið eru galdandi nú, og eftir teimum kunnu Føroyar ikki upptakast í IOC. Bara sjálvstøðug lond kunnu fáa olympiskan limaskap. Her stendur málið framvegis, og tað broyttist ikki, tá Kaj Leo Johannesen sum løgmaður á ferð í Sveis í 2015 royndi at rudda slóð fyri limaskapinum.
Tveir føroyingar hava verið til OL síðan átakið í 2004. Katrin Olsen umboðaði Danmark sum rógvari í 2008, og Pál Joensen var við í 2012 sum svimjari fyri Danmark – og aftur nú í 2016. Hann veittraði við einum lítlum føroyskum flaggi til setanina hesaferð. Fáar dagar seinni vann Kosovo sítt fyrsta OL-heiðursmerki nakrantíð – sum sjálvstøðugt OL-land.
Greinin byggir á gerðabókina hjá Olympisku Nevnd Føroya 1982-1997, formansfrágreiðingar hjá ÍSF og samrøður, sum vórðu gjørdur í sambandi við bókina "Føroyar framá – ÍSF 75 ár" frá 2014.


text:
Skrivað tann
06. januar 2018.
EI NÝTIST MÆR ÓTTAST, er ein av seinast týddu sangunum hjá Árna Jacobsen. Týddur 10.11.2017. Árni andaðist 20. desember 2017.
Við hesum sangi vilja Eyðun Jacobsen og Kvartettin í Betesda, æra minnið um Árna Jacobsen.
Tónleikurin er innspældur í Crossroads Studios í Arden NC, undir leiðslu av Jeff Collins. Røddirnar eru innsungnar í upptøkuhølinum hjá Erik Biskopstø í Klaksvík.
TRÝST HER!
Skrivað tann
06. januar 2018.
Sunnukvøldið, 7. januar kl. 18 verður ein serlig nýggjárs-sangløta við felagssangi og nøkrum framførslum í Siloa í Fuglafirði.
Sungið verður úr Nýggju Sangbók, og nú vit fóru um eitt ársskifti, verður serligur dentur lagdur á sangir, sum á onkran hátt endurspegla hetta.
Umframt nógvan felagssang fara vit at hoyra Mariu á Lakjuni, Sólju Hansen, Barnakórið og Bárð á Lakjuni syngja fyri okkum.
Komið og syngið við – og lurtið! Øll eru meir enn hjartaliga vælkomin.
Aftaná verður ein drekkamunnur at fáa!
Skrivað tann
06. januar 2018.
Árligu møtini í Buli á Signabø byrjaðu í gjárkvøldið og halda fram í kvøld kl. 20 og sunnukvøldið kl. 19.
Í gjárkvøldið sang Kvartettin úr Betesda. Í kvøld, sunnukvøld, - luttekur John Færø og Triple Trio úr Ebenezer.
Talarar á møtunum í Buli á Signabø eru annars Poul Færø, Eyðfinn Reyðberg, Arne Simonsen og Jákup N. Olsen.
Skrivað tann
05. januar 2018.
Á nýggjársveitsluni í Ebenezer 30. desember sang M. C. Restorff tveir sangir saman við Erlu Bech Nolsø og Randi Nolsøe. Tiltakið varð tikið uppá video og hesir báðir sangirnir eru lagdir á youtube. Tann fyrri sangurin er "Mær leingist at síggja staðin" og er nr 1346 í Nýggju Sangbók Guds Fólks. Seinni sangurin er "Tær heiður alvaldi", sum Victor Danielsen hevur týtt. Til ber at hoyra sangirnar her.
Les meira


text:
Á gymnasialu miðnámsútbúgvingum gongur man nú á einari breytaskipan. Talan er um eina miðnámsskúlaskipan har øll eru í somu skipan, men á ymiskum breytum.
Tú kanst taka eina gymnasiala útbúgving á ymiskum breytum, sum hvør sær hava síni eyðkenni. Breytirnar geva tær møguleika at velja gymnasiala útbúgving eftir egnum áhuga málum og ætlanum.
Breytirnar eru allar bygdar upp við felags lærugrein um, breytalærugreinum og vallærugreinum. Felagslærugreinir eru kravdar lærugreinir uttan mun til breytaval. Breytalærugreinir eru kravdar lærugreinir, sum eyðkenna einstøku breytirnar.
Vallærugreinir eru lærugreinir, næmingurin kann velja eftir egnum áhuga, tó við serstøkum avmarkingum á einstøku breytunum. Lærugreinirnar eru flokkaðar í C, B og A stig har C er lægsta stig og A hægsta stig, tú kanst náa í eini miðnámsútbúgving.
Á náttúrubreytini skalt tú til dømis hava í minsta lagi 4 A stig og 3 B stig lærugreinir.
Fyrsta árið á einari gymnasialari útbúgving fylla felagslærugreinirnar nógv á
tímatalvuni, meðan 2. og 3. árið taka breytalærugreinirnar og vallærugreinirnar
so líðandi yvir.
Felagslærugreinirnar eru:


text:
Javnleikur við Djúpumýru
1. lið18-08-2013 - Eyðun Hansen
Effodeildin, 20. umfar: KÍ - HB 3-3 (3-0)
Í skránni í dag var ein av størstu klassikarum í føroyskum fótbólti, har tey bæði mest vinnandi feløgini hittust í Djúpumýrum. Tó má sigast at langt er millum snapsarnar hjá vertunum, tá talan er um FM-heiti, tí KÍ hevur ”bara” vunnið FM-heitið tríggjar ferðir tey seinastu 40 árini, meðan dagsins gestir hava hálað heili 15 FM-heiti í hús. So til dystin.
Veðrið hevur onkuntíð verið betri enn til dagsins dyst. Tað lá eitt fitt lot tvørtur um vøllin, og hevði tað eisini hug at æla av og á. Ikki tí at hetta forstýraði so øgiliga nógv, men tað ger tað tó altíð eitt sindur. KÍ byrjar dystin, men beinavegin er tað HB sum tekur dirigentstokkin og longu innan tríggjar minuttir, hava okkara menn 2 hornaspørk, sum tó onki spyrst burturúr. KÍ hevur í øllum førum eina greiða ætlan, og er hon at liggja tætt í okkara monnum, so torført er at fáa ordiligt flótandi spæl. Fyrstu umleið 20 minuttirnar eru okkara menn so ruddiliga omaná, men neyvleikin væntar frammanfyri KÍ-málið. Serliga hevði Símun ein stóran møguleika, sum átti at givið mál.
So við og við koma KÍ betur við, uttan tó á nakran hátt at hótta málið hjá HB. Tí var tað sum at fáa ein beint á kassan, tá KÍ við sínum næsta hornasparki leggur seg á odda. Páll Klettskarð stendur púra ódekkaður beint fyri málið, og slíka møguleika skal man ikki einum áleypara sum Pálli. 1-0 til KÍ og tankarnir runnu aftur til minniliga dystin sjálvan flaggdagin fyrr í ár. Tá var støðan rættuliga lík. HB var greitt omaná, men KÍ skorar. Og í dag bleiv tað enn verri, og blivu næstu 6 minuttirnir ein marra. 3 minuttir eftir at KÍ hevði lagt seg á odda, er Hjalgrím Eltør staddur í vinstru síðu. Hann roynir eini 3-4 ferðir at leggja bóltin inn í feltið, og tá tað so endiliga eydnast, fer Teitur helst púra skeivur í royndini at boksa bóltin burtur av vandaleið, tí hetta endar við at bólturin liggur í HB-málinum. Og so var 2-0 til KÍ. Bara 2-3 minuttir eftir næsta málið er støðan 3-0 til KÍ. Gott innlegg kemur úr høgru síðu hjá KÍ, og inni í feltinum kemur Páll Klettskarð, sum við kraft setur pannuna á, og Teitur er prísgivin.
Okkara menn vóru sum verða man eitt sindur groggy eftir hesar 6 ræðuminuttir, og fekst ikki serliga nógv samanhangandi spæl tað sum eftir var av fyrra hálvleiki. KÍ var sum verða man, ordiliga omaná, og var meiri hepnið við teimum, fingu teir eitt mál afturat, men tíbetur stóð Santos á sjálvari málstrikuni og fekk beint bóltin av vandaleið.
Seinri hálvleikur er eisini rættuliga løgin, tí nú eru KÍ-leikararnir nógv meira við í spælinum og koma til nógv fleiri málmøguleikar enn í fyrra hálvleiki, men nú tað er HB sum skorar. Fyrsta málið kemur eftir 50 minuttir, har fínt spæl í okkara høgru síðu endar við at Heini leggur bóltin inn í feltið, og har er Christian fyrstur á, og so stóð 3-1. Ein góð byrjan uppá seinra hálvleik hjá okkara monnum.
Vit skulu heilt til 75. minutt, áðrenn tað aftur bragdar. Málið kemur eftir gott spæl, fyrst í vinstru síðu, síðani úr høgru og endar alt við at Bárður Olsen fær skot á bóltin sum strýkur millum vinir og fíggindar og í málið til 2-3. Nú tevjaðu okkara menn stig, og tað fingu teir eisini. Í 88. minutti er fríspark til HB nakað úti í høgru síðu. Christian leggur bóltin inn í feltið, og síðani er eitt sindur ping pong og endar alt við at Páll Mohr Joensen skjýtur bóltin í málið til 3-3 og øgiligur rómur, bæði á vøllinum og so sanniliga eisini á teimum mongu og trúføstu HB-viðhaldsfólkunum sum høvdu leitað sær norður til Klaksvíkar í dag.
Tað sum eftir var av dystinum vóru málmøguleikar í báðum endum, men onki mál kom afturat. Enn ein sera minniligur dystur millum KÍ og HB. Men hetta var ein rættuliga løgin dystur. Og júst hesin dysturin sigur ikki heilt so lítið um dygdirnar hjá okkara monnum. Og viljan.
Stigatalvan sigur at vit hava 7 stig niður til næstfremsta liðið, og lat okkum nú halda fast við hesa leiðslu. Og finst nakar betur máti enn at fáa 3 stig á kontuna í næsta dystinum sum er móti grannunum fyri sunnan. Vit gleða okkum til næsta dyst sum verður 31. august.
KOYR Á HB!
HAGTØLINI
Effodeildin, 20. umfar 18. august 2013 kl. 15:00 í Djúpumýru
KÍ – HB 3-3 (3-0)
1-0 Páll Klettskarð 30
2-0 Teitur Gestson sm 34
3-0 Páll Klettskarð 35
3-1 Christian R. Mouritsen 51
3-2 Bárður Olsen 75
3-3 Páll Mohr Joensen 88
Liðið: Teitur M. Gestsson – Tróndur Jensen, Pál Mohr Joensen, Jóhan Troest Davidsen, Ales Jose dos Santos (Gunnar Haraldsen 86), Bárður Olsen (Páll Mohr Joensen 76), Fróði Benjaminsen (liðsk.) – Heini Vatnsdal, Christian R. Mouritsen, Kristin R. Mouritsen (Bárður J. Heinesen 76), Símun Samuelsen
Óbrúktir eykaleikarar: Hans Jørgensen, Bartal Wardum
Á beinkinum: Oddbjørn Joensen, Jón Simonsen, Jan F. Jensen og Heðin Weihe
Dagsins maður: Páll Mohr Joensen
Gul kort:
Reytt kort:
Dómari: Eiler Rasmussen
Hjálpardómarar:Jan á Líðarenda og Andreas Petur Hansen
4. Dómari: Petur Reinert
Myndir: Rakul Hansen


text:
Nýborg fingið ein sjógv
Dan Klein --- 07.01.2018 - 10:19
Kl 1628 seinnapartin fríggjadagin fekk MRCC boð frá Eysturbúgvanum um at Nýborg hevði fingið ein sjógv. Nýborg var tá stødd suðuri móti enska markinum.
Tiðindaskriv
Ein maður hevði fingið skaða í armin, rútar vóru farnir inn á brúnni á Nýborg og skipið hevði mist streymin.
Eysturbúgvin og Vesturbúgvin lógu hjá Nýborg, sum tó fekk samskift við handbornum VHF-um. Veðrið á staðnum var vánaligt við stórari aldu og Nýborg lá tvørur í sjónum. MRCC sendi tyrluna avstað, fyri at royna, hóast vánaliga veðrið, at fáa skadda mannin í land. Samstundis fingu Brimil og Vædderen boð um at sigla á staðið.
Hóast vánaligu veðurlíkindini eydnaðist tyrluni umleið kl 1840 at taka mannin av Nýborg og hon lendi við Landssjúkrahúsið kl 1940.
Í løtuni er støðan tann, at Nýborg siglir spakuliga inn móti landi, meðan Eysturbúgvin og Vesturbúgvin fylgjast við teimum. Vædderen og Brimil væntast at vera frammi hjá Nýborg millum kl 01 og 03 í nátt, og kunnu tá taka yvir.
MRCC Tórshavn